Cathréim Cellacháin Caisil
Airdri oirrdhirc airdmhenmnach ro ghabhustar flaithius & forlamus
for dhá coiged Muman dar ainm Airtri
mac Cathail meic Finguine. Is re
linn ro gabatar Lochlannaig nert ar tus for
Eirinn. Acht ro fhuaradar catha & coinblichta o aimsir
Airtri gu caem-aimsir
Cheallachain. Ocus ba h-iat-so na righa ro bhatar for
Chaisiul frisin re sin & fad a bh-flaithiusa & na h-oigeda
ruc iat.
Airtri mac Cathail .XX. bliadain. & ecc at-bath.
Feidlimid mac Crimthain VII. m-bliadhna XX. for Mhumain & for Eirinn & d' éc do chuaidh tre escaine Chiarain Moir meic in t-Saeir.
Olchobar mac Cinaedha IIII bliadhna. IS e ro bris cath Sceith Nechtain ar Ghallaibh inar marbad da C. X. dhibh um Thómar Iarla & d' ecc dho chuaidh.
Maol Guala mac Dunghaile
VII m-bliadhna & Goill do mharbh
h-e.
Ceann Faeladh mac Mochtigirn
VII m-bliadhna. & d' eg do chuaidh.
Donnchadh mac Duibh Dha
Boirenn ceathra bliadhna. & d' ecc do
chuaidh a Caiseal.
Dublachta mac
Mhaeil Guala VII m-bliadhna & a
ecc da thamh ina choirmthigh.
Finguine mac Laeguire VII m-bliadhna & a
braithre fein da mharbadh tre leath-ol fleghi.
Cormac mac Cuilennain VII m-bliadhna & Laigin da mharbadh a cath
Leithlinde.
Flaithbertach mac Inmainein VII m-bliadhna. XXX.
& d' ec do chuaidh.
Lorcan mac Coinnligain bliadhain gu leith & d' ec do chuaidh.
Ba h-iat-so cisa & cana na n-Gall n-grandba o
mhiledaibh Muman .i. ri ar gach tricha & taisech ar gach
tuaith. ab ar gach cill. maer ar gach m-baili suaitreach gacha
tighe. Gan coibeis line ein-chirce ag duine da biadh fein na da digh
gan brat gan blaithedach um righ na um ro-mnai
acht ath-brait & aith-eduighi na n-Danar & na
n-daer-Lochlannach gan sruithe gan saeir-cleirig gan leabhair
gan lain-minna ar eclais na a mur na a
muintir. acht Danair ina templuibh & ina ceallaibh & ina
caemh-dhuintibh. gan feallsaim gan filid gan oirfidigh ag leanmhain
dlighidh na duthchusa a n-deigh-righ tar grain na
n-garbh-Lochlannach. gan ingin righ na ro-fhlatha na thaisigh
dho lamhachtain druine na dhilsi na dhegh-lamhda. Gan mac righ na
taisigh do lamhachtain luith na lamhachtain na lan-ghaisced do dhenam
na dh' fhoglaim. Gan flegha gan sein-leanna do lamhachtain do
Mhuimhnechaib do thabhairt da cing na dha comharsoin acht
muna bheith tar fuigheall na fir-anflatha sin fria re aein-bliadhna dec & VII. XX. bliadhna doibh amlaid
sin .i. on naemad bliadhain do fhlaithius
Airtri meic Cathail cu h-aimsir
Lorcain meic Conligain.
IS annsin do eirig in caemh-ri curata cathbuadach
cosantach do dichur na docraiti-sin & do chosnamh na crich re cathaibh
Lochlannach .i. Ceallachan mac
Buadachain meic Lachtna meic
Artghaile meic Shnedhgusa meic
Donnghaile meic Fhaelghusa meic
Nath Fraeich meic Cholgan meic
Failbhe meic Aedha Duib meic Creamthaind meic Feilimidh
meic Aengusa meic Nat Fraeich meic
Chuirc meic Luigdech meic
Oiliolla Flann Bic meic
Fiachaig Muilleathain meic Eogain Moir meic Oiliolla Oluim. Doigh o Airtri gu
h-aird-Bhriain nír saerait cuirid nait cricha
na Muman do reir scriptra na scelaige. acht a n-derna in
colg-laemdha Ceallachan da cosnamh. Ór as e an
fer-sin do bhi bliadhain co leith ag iaraidh na
Muman idir choill & chnoc & caeim-ghlenn. Idir linn & loch &
lan-abhuinn idir chuan & chaemh-thraigh & caladphort. idir lis &
laech-dhun & lethan-tuaith gach Lochlannaig ag iaraid
dhérce in gach dun & caisced in gach cathraig cu bocht ara
bhinn-cleircheacht & a thiagh brec ima bragait ag brath gacha baili &
ag deigh-iaraid gacha duin innus gu m-beith eolus a h-iath & a h-es & a
h-ur-choilltedh aigi in uair do-bered air a crich do chosnamh co nar
fhagaibh aen-bhaili brugaid na biattaigh an da coiced Muman
gan tadall gu m-beith ainm gacha baili &
gacha tuaithe & fis gacha flatha feruinn aige. Ocus tainic ar n-iaraid
na crich gu Caisiul or is ann do bhi a mathair & ba ben do
comarba Caisil in
caeim-righan & tar a chenn do-ronad Ceallachan. Ocus
an bliagain cu leith do bhi
Ceallachan ag cuartugad na crich do bhi sisi ac
tinol airm & eidid & innmais & ag fosdad ceithearn &
caeimh-theglach. Ocus as e lin do bhi luingthi lan-cengailti aici V .C. fer n-armach.
IN la do riacht Ceallachan cu
Caisil ar bh-faghail na socraiti-sin do. as e-sin la do bi
mor-shocraite dha choiced Muman a n-Glenndamhuin
Chaisil ag togha righ & dar leo rob e
Ceindeidig mac Lorcain do
righfaitis. Or is e ordugad airdrighi do bhi idir Clainn Eogain
Mhoir & clainn Cormaic Cais .an fer ba
sine dona saer-clannaib in righi dho. Damad do Clainn Eogain
in t-airdri in tanaistecht do clainn Cormaic Cais. Ocus damad do clainn Cormaic in
caem-ri in tanaistecht do Clainn Eogain Mhoir. Gan righi do
neoch dibh acht min bhudh e bhudh fhearr fis & fir-leigenn &
flaith-einech dona fial-churadaibh. Ocus do batar in la-sin ag togha righ
& do raidh a mhathair re Ceallachan. rochtain da
n-indsoigid & cu rachaid fein roime & gu n-indeosad do
Ceindeidig & do caem-Donnchad a
scela-sum & in tan do bhédis maithe Muman na
suidi. e-sium cona muinntir do techt fo ghléri arm & eidid &
gheill & aideri dh' iarraid orro & a radh re
Ceinneidigh in cert do chuimuigud.
Taínic an righan roimpi gu Glennamuin
& ar rochtain di and adubairt re maithibh Muman. Cuimnigidh
an comordugad do rinne Cormac Cas &
Fiacha Muilleathan idir a
mor-clannaibh. Ocus ata do Clainn Eogain fear as sine dh' aeis
& dh' fis ina thusa a Cheinnédig & is ri ar
deilbh & ar denam h-e. Ro fiafraig Ceinneidig cuich
e. adubairt an rigan gur bo mac do Buadachan h-e &
do rinne in laidh.
Cuimnigh a Ceinneidig chais.
dail Fhiachach is Cormaic Chais
gur fhacsat Mhuman do roinn
gu cert idir a caem-chloinn &rl. 
O 't-chualatar miledha Muman na moir-briathra-sin & aithesc
na h-ingine adubratar Clann
Eogain in t-oigrí do tabhairt cuca gu righdais
h-e. Facbhais Ceinneidig in chomhdhal or nír
mhiadh & nír mhaisi leis in
righi d' airimh dh' fhir ele uadha fein. Ocus dono nir mhiadh leis a
bhrathairsi do bhriseadh. Ocus facbhais Donnchad in
duma o' t-connaic taisigh na tuath ic togha
Ceallachain. IS ed do raidset nach troitfidis fris
uair nach cis na cain na caen-tabhuch fo-gebhudh nech dhibh aisdi. acht
a lan-mhaithius do Lochlannachaib. & do chosnaidis fein h-i &
do falmhaiged mar sin.
IS andsin ro eirghedar na VII. tuatha
déc gu des-urrlamh do coimrigad
Cheallachain. & tucsad a ghairm righ & ro altaigset
don fhír-Dhia fhurorda a fhaghail. IS iat ba ferr dona flaithib
sin.
in seingmhilla Suilleaban re g-Cenel
bh-fleagach bh-Fingin.
Ocus in reabach Ribhordan re Clainn data Donnghaili.
Ocus in crodha Caellaidi.
Ocus in laech-milid Laindacan.
Ocus in dedla Duineachaidh.
Ocus in calma Cuilen.
Ocus in t-adhmhar Eigertach.
Ocus in lainn-ghnimach Lighan.
Rancatar na maithi-sin gu Ceallachan & tucsat a lamh ana laim & ro ghabhsat a mhind righ uma cenn & ro mheduighset a mhenmanna ica mhoir-fheghadh air
ba ri ar ro-dheilbh h-e & ba breithium ar binn-briathraibh & ba
sennchaidh ar fhis & ba leoman ar loind-ghnimhuibh.
Cid tra acht ro agaill Ceallachan
Clainn Eogain & adubairt friu cogad calma do dhenamh leis &
adubratar gu n-dingnidis. Ocus ad-bertsat innsaigid co
Luimnech da loscad X. C. fer a
lín & o rangadar do chuirset fis uathaibh co
laech-Amhlaibh Luimnig & gu clannaibh
Connra .i. gu Morann & gu
Maghnus & gu mor-Lochlainn da radh
riu Luimnech do luath-fhacbail no braighdi do thabairt
doibh-sium.
O ro siachtadar na techta cu laechrad Luimnig ro ghabsad
ag fochuitbed & is ed ro shailedar nach coisenta Muma na
Luimnech amhain friu gu brach. Ocus adubratar no bhertais in
cath.
O at-chualatar Clanna Eogain sin ro agaill in
saer-shluagach Suilleban iat & adubairt friu calma &
cruaid-irghal do denum re
Loclannchaibh & a righ do ro-coimhet isin ruathar-sin &
adubairt re h-uaislib na n-Eoganacht: Na cluinet Clann Cormaic Cais comthaighi an bhar comhraidhtib
& na cluinet Clann Eachach anfainne an bar n-airecaibh &
coiminnsaighidh in chaith-irghal & tabhraidh
bur céd-chath gu calma ag
cosnum bur tire duthaig re Danaraibh. Madh romuibh bhus raen
& bhus ruathar catha arna curadhuibh budh libh fein bhar lesa & bar
litha & bar laithraca. biaidh Luimnech an bhar laim &
Caisiul an bar comorbus & Muma 'ga bar maithibh mad
lib coscur in catha-so aniugh & min bhadh libh ni fhaicim-si iath na inad arais ica bhur
maithibh madh maidm ar bar miledaibh & madh leonad ar bhar laechraid
isin laithi-so inniugh. IS uime-sin is coir dhaibh-si cosnum &
curutacht fria laecraid Lochlainn. Ocus do-ronad in laidh ica
n-greassacht.
Ticidh cu Luimnech na long.
a Clainn Eogain na n-ardglonn.
a timceall Cheallachain cain.
gu Luimnech na cloch cengail.
Cosnaidh bhur crich dileas dil.
a Clainn Oiliolla inmuin
ag cath Luimnig na long luath.
saeraid Mhumain na mor-thuath.
Cosnaidh Ceallachan gu cruaidh.
ri bar tire saer bhar sluaig.
na leicidh tosach catha.
do a n-agaid na h-anflatha.
Ticedh Ribordan reachach.
romuinn san chath chomhramhach.
ticedh Caellaidi crodha.
ticeadh Lighanlain-bheodha.
Ticedh Duinechaid dathach.
is Fogartach arm-dhathach.
ticedh Lainneachan na leas.
romuinn san chath cruaidh choimhdheas.
Ticedh Donnchad ruadhas rann.
romainn cu laecraid Lochlann.
ocus Cuilen na cath cruaid
ua Eoghain bereas blath-bhuaigh.
Aedh mac Cuill cara na cliar
ticedh romhuinn re n-guin gliagh.
is Aedh mac Ailghinain fhinn.
ticedh in ri reidh romhuind.
Raghat fein tri coecait colg.
romhaibh gu Morand mor-borb.
is muirbfet daibh laech na land
ua righ fleagach Fuarlochlann.
Eirghidh a dream data dhes.
dan dual Muma na moir-leas
cosnaidh Caisiul gu n-dene.
re sluagh Lochlann lainn-gheire.
Na cluinedh Ceinneidig cas.
mac Lorcain na lann nua-ghlas.
bur n-irghala gu tlaith tim.
a shluagh Caisil cleath-aluind.
Na cluineadh Donnchad 'ga thoigh.
mac caeimh h-i Caeim comhramhoigh.
sraeinedh catha gu claen cam orainn o laechraid Lochlann.
Secht tuatha dec desa dhuid.
a mheic Buadachain blath-bhuig.
trein-fer gach tuaithe tinne.
do Clainn Eogain again-ne.
Cuirther libh in cath gu cruaidh.
a fhiann Muman gu mor-uail.
bentar libh bur n-iath a braid.
a fhian Mhuman as dibh thic. Ticidh gu Luimnech na
long.
IS andsin ro eirghetar Clanna Eogain gu
crodha ciallmar curata ima caem-ri im Ceallachan cum
an chatha. Ocus do coraighhedh gu calma ag na curaduibh bro bhadhbha
bith-aluinn bhuan-aicmheil bratac Ocus sonn sesmach sith-remhar sleagh &
tor tenn triath-onchonta taisech & grinne
gasda gadhamail gormlann & lonn-bhuaile ladhach línanart uman
laechraid. ár ni rabhutar gorm-ait nait glan-luirecha 'gá n-gasraid. achtmad inair cuanna
coir-tharblaithi & cotuin & muincedha maisecha min-gresacha re diden
corp & cnes & caeim-cenn.
IS and do coraighedh ag laechraid Lochlainn
sonn trom treabar-dhaingen tren-luirech & dún dluith duaibhsech
duibh-iarainn & cathair clogud-ghlas cruadh-fhaebrach chaith-sciath &
ruadh-bhuaili remhar-crann um laech-Amhlaibh & um
Lochlainn & um Morann & um
Maghnus ár ba h-iat-sein ceathra cuingedha catha na laechraidi
Lochlainn sin & .IIII. C. a coimeirghi
gacha curad dibh.
IS ann do chuiredar clanna echtacha
Eogain a cenn in muighi gu mor-aicintach fa a caem-ri
fa Ceallachan. & tucadar corrana a sciath tara cheli
& tucsat snadmanna niadh ara
lethan-cresaibh a leanmain da chele & do choraighset na VII n-deighfhir dec ba h-uaisli dona h-ard-maithib a
timceall in righ-fhlatha da ro-choimhet. & do eirigh rect aicnid ana
righ & ferg ana bh-feinneadhuibh & menma 'na miledaib & luinne ina
laechaibh & crodacht 'na curadaibh & gairgi ana
n-gillanraid.
Cidh tra o dho riachtadar a n-oig & a n-eirrid & a
n-aes feig foruallach a n-urthosach na
h-irghaile do chaithemh a cloch & a cael-shoighet & a coirr-shleg da
gach leith dona laecraidhibh & do leiceadh lar in mhuighi dona
miledaib & lathar an chatha dona curadhaibh & inadh na h-imgona dona
h-airseduibh. Ocus o do riactadar cuingedha caem-Lochlainn &
mileda Mumhan cu h-ait na h-ursclaidi ro ghabhadar ag rodinged
a ruaid-sleg & ag laech-bualad a lorg & ag comthuarcad a claidem. Acht
chena ba lethtrom in lan-chomhrac-sin. Ar ro tollta cuirp & cnis &
cridhedha na n-gasrad n-glan Mhuimnech gu luath tresna
línanartaib & ni ghabhdais a lanna lan-fhaebhracha-som na
Lochlannaig tre gharbh-dhaingne na n-gorm-luirech & ni
letraitis na lorga na laech & ni chirraidis na claidim na cind ar
cruaidhi na cathbharr icca coimdhiten & tucsat na Lochlannaig
ara mora ar Muimnechaib re h-athaig don lo-sin.
Cidh tra o' d-connaic Ceallachan na
mileda aga marbad & na curaidh aga comach & na laeich aga letrad &
Clainn Eoghain oca n-airleach do eirigh a brath & a bharann
& a bheodhacht & rugasdar ruathar ro-fhlatha tre rabharta ro-fheirgi &
saer-clanna Sil Eoghuin oca imdhiten gu maithibh na
Lochlannach. Ocus ro siacht Ceallachan gu
cath-Amhlaib & ro ghabastar gres a n-garb-luirigh in
gaiscedaigh gur leag a cathbarr fo a bhraghait & gur scoilt in
ceann dona cruadb-huillib gur
thuit in Lochlannach leis.
IS annsin do riacht Suilleban cona
tri l. calma curata caemh-fher ar colgaibh oca
cosnam & rucastar bern bruitti borb-ainbthenach tre laech-lar catha na
Lochlannach. IS annsin do eirig in tuir gan turbrodh & in
tren gan traethad & in leoman gan lagad gusan la-sin
.i. Morann mongach muinter-gharbh
moir-menmach. .i. mac righ loingsi Leoghasa co tri C curad 'na coimeirgi & ar rochtain dona
maithibh do tuairgeadar a cele gu neimhnech naimdighi nert-chalma. Cid
tra saidhis Suilleban an sleigh tar brollach na
bocoidi & fo cimuis in cathbairr isin churad cu tarla co luath isin
laech-braghait gur chuir in cenn ar comus in caith-mhil & dichennais in
daeigh-fher & beris leis in cenn gu Ceallachan da
commaidhiumh & ad-rochratar muinnter in Lochlannaigh isin gleo-sin.
IS annsin do riacht Donnchad &
degh-Mhaghnus do comrac isin caith-irguil Ocus do
comhtuaircetar na cinn dona cloidhmhibh clais-lethna & ro leadairset na
scéith dona lorguibh lan-troma & do gonsat na cuirp dona
craisechaibh. acht cena ad-rochair Magnus le
mor-Donnchad.
IS andsin do riacht Lochlainn &
Ribordan ar beluibh Ceallachain do
comrug Ocus do riachtadar gona áith-gera aicmhele o
Lochluinn ar laec-Ribordan. O dho
gonad in gaiscedac & o do treaghdadh in trein-fer o 'd-connuic nar
ghabhadar a airm in t-airsidh bui na agaid rucastar
Ribordan laechruathar gu Lochlainn
& ro treic a claidem & a choirr-shlig & ro chuimhnigh a urgna aith
iarann-gorm & tarraid ichtar luirigi in Lochlunnaig gu coimdhes ana
cle-laim & tuc tarraing tinnesnach don trein-fer gu ledair
leabhar-bruinne in laeic gur leicedar a abuch & a inathar as &
dichennais in deigd-fher & commaidis in
cenn. Acht ata ni chena ro tuitset an cethrar
crodha cait-miled-sin do laechraid Lochlainn & ro fhacbhatar
na laeic na laitrecha
& ro mheabhuidh dona miledaib & innsaigedar co Luimnech da
luath-conmhail. Ocus is tre deiridh na Lochlannach do chuatar
maithi na Muimnech isin m-baili. cu nach rainic ona
Lochlannchaib na doirrsi do dunad gur marbad isna tighibh &
isna toraibh na trein-fhir & tuccait a mna & a maccaemha & a muintera a
m-broid gu maithibh na Muimnech & ro tinoilset or & airget &
il-mhaine in baili & tucait cinn & coscair & cath-fhaidhbh na curad gu
Ceallachan & ro taispenad cinn in cethrair fa h-uaisli dona Lochlannchaib
dho. Cunadh da fhoirgiull-sin do can in fili na focuil-si ag innisi na
n-echt & na n-aithes & ac tuirim ar marbad dona
mor-Lochlannchaib & ar milled dona Muimhnechaib isin
mor-chath co n-debhairt
Crodha sin a Chlainn Eogain.
isat lonna bur leomain.
caemh bhur righ ac techt on chath.
Ceallachan crodha coscrach.
Crodha Suilleban na sluagh.
mac Maeil Ugra na n-arm ruadh.
ar marbad Moraind mhongaig.
a crich Leoghus Lochlonnaig.
Crodha Donnchad derg a dreach.
dar marbh se Maghnas muirnech.
is do imir air a fhearg.
gu n-drochuir in laech laim-derg.
Crodha Ribordan na rann.
leis ad-rochuir laech na lann.
Morann mac Connra creachaig.
d' fhorthuaith Eogain aird-brethaig.
Do thuit le Ceallachan cas.
Amhlaibh Luimnig na lann n-glas.
ocus trica le guin n-go.
da muinntir isin moir-gleo.
Cóic cétlaech fa cruaidh a cath.
do shluag Lochlainn gan lanbrath
as é lín do marbad libh.
do shluag Luimnigh long-adhbhail.
Tri cét curad ceim nar gann.
do shluag Mumhan na mor-lann.
is e lin do thuit san cath.
dar n-gasradhaib gu n-glan-rath.
Ní dul do Bhuadhachan binn.
d' ua Aedha na n-arm n-alainn.
o dho fhacuibh mac gan go.
Ceallachan chosnas a chro. Crodha sin a Clainn Eoghain. Asa h-aithle-sin ro tinoiled na creacha ag na
curadaib. Ocus adubhairt dream acu anadh in n-oighthi-sin isin m-baili
& innsoigid arnamharach gu Caisiul da creach-loscad. Adubairt
Suilleban risna saer-shluaghuibh dul in aghaid-sin gu
Corcaig airm a rabatar a n-geill & a m-braigdi cu nach
soichdis fesa nait techta rompa. Do cinnedh an comairli-sin ag na
curaduib & rangadar in agaid-sin gu Corcaig. Tancatar
Danair & Duibhgeinnti in bhaili da n-indsaigid do
chathugad friu & do brised in cath arna Duibhgheinntibh
danardha & ro h-airgedh in chathair leis na curadaib & rucsat
a m-braighdi as in m-broid a rabhadar. Do batar fir Muman in
oighti-sin a Corcaig ac caithemh a flegh & a fuirlin & do bhatar tri trath isin
baili & ro triallsat d' innsaighidh Caisil. Ocus ag dula seach
uillinn Shlebi Crot doibh do tinolsat Fir Mhuighi &
h-I Chuanach & buannadha na Lochlannach cuca &
tucsat cath doibh & do brised in cath la feruibh Muman & do
marbad IIII. C. dona buannadhuibh & da socraidi. Ocus nir mhair dona X. C. do bhatar Clanna Eogain ag cath
Luimnig acht tri C. isin lo-sin. Ocus
gabuit rempa ag creachad gacha criche gu rancatar cu
Durlus. Ocus tinoluit Ele Tuaiscirt & Éle Deiscirt na coinne cu
Durlus do thabhairt chatha doib & Danair an
dúnaid leo. O' t-cualatar
h-Uí Luigdech & Eoganacht sín ro thinolsat co
Ceallachan da chabair um Cuilen
mac Aindiaraidh meic Dunadaigh um
thaisech a tuath & do riachtadar in da thuaith-sin cona trein-feruibh
ar ghaib & ar colguibh V. C. a lin ag rochtain
Ceallachain. Ferthar cath eturra & na
h-Eili & ro ghabhadar-san ri Éle in la-sin &
ro marbad na buannadh Lochlainn leo
& do marbad da C. do Clainn Eogain isin
lo-sin. Ro creachsad in crich & nir loiscset in baili. Ocus tiagait
rompa gu Caiseal. se C. a lin. Ocus do
riacht Donnchad mac Caeim gu
Caisiul na g-coindi & do agaill Ceallachan
h-é & do chuimhnig a g-caradradh & do gheall a seal don
Mumain do & tuarasdal a dingmhala & at-bert an
laidh.
Mu chean a Donnchad dhédla.
a ua Eogain airm-ghegda
na bris ar m-braitairsi binn
a ua Oililla Oluim.
Na mor-Lochlannaig nar g-cenn.
a ua Ecach na n-orlann.
na laghdaigh do chinedh fein.
a ua Mhogha gu moir-mhein.
IN bh-fhidir ua righ Muman.
do shil Catail na curad.
cia gar dhealad sinne fris o ata athaigh nar n-ecmais.
Aengus mac Nat Fraeich do chreid
san tir-si ar techt do Phadroig
is aigi do-scaradh sind a ua Oililla Oluim.
Eochaid & Feilimid oll.
da mac Aenghais ba h-ard-glonn.
acu m-brathairsi co m-buaigh.
a Donnchad na creach cath-cruaidh.
Triar is da choicer gan coir.
uaim gu h-Aenghus ua n-Eogain.
da choicer is fer ro-fes.
uaith-si Aenghus na n-aird-leas.
Acsin fialus a bh-fine.
a Donnchad gu n-dreich-ghile
is nir cailled e o shoin.
ag clannaib aille Eoghoin.
Fada bratharsi bhunaid.
uait-si gaich laeic Lochlunnaig
as gar a naimhdius cu neim.
duit a ua Chathail cloidhmheigh.
Gabhail do shean-athar sheing.
do shluag Lochlainn ar Laeic Beirn
is guin h' athar cian ro clas.
do shluag Lochlainn lin-amhnas.
Tabhrum araen glun re gliagh.
dithaigheam iat diaig a n-diaigh.
na leicem Muma na m-buadh
do shluag Lochlainn lan-arm-ruadh.
Do-ber-sa tuarasdal tenn.
duit a ua airdrigh Eirenn.
is tect lium a cenn chatha.
a n-agaid na h-anflatha.
Ced claidiumh & C. sciath.
C. mogad re fognum triath.
C. cathbharr & C. ech duit a ua righ na Muimnech.
An truagh leat-sa a Donnchadh dhil.
a ua Oililla inmuin
mna Mumhan a m-broid gan go.
Lochlannaig ag breith a m-bo. Mo. cen. RO ghabh tra Donnchad na comtha-sin
o Ceallachain & is amluidh do ghabh iat & cuing chatha Caisil
do lecad do & gan Ceallachan do thecht ann Ocus
tucadh in cath le
Donnchad & do brised for Danaruibh h-e &
do marbad CCC. acu ann & do bhatar in oighthi-sin i Caisiul & do chaithedar flegha & fureca na
n-Danar & na n-Dublochlannach. Ocus do-ronad comairli
leo isin mhaduin arnamharach .i. innsaigid gu Port Lairgi
airm a rabhatar mna & muinntera na Loclannach & in baili do
loscad. & tiaghait gu faighthi Phuirt Lairgi. Ocus ba h-esin
la do riacht Sitriuc mac Tuirgeis
gu Port Lairgi. lucht se long & C. an gach luing dhibh & ni riachtadar acht an tir
in tan ro siacht tosach sloigh Muman isin mor-bhaili. Ro
h-iadhaid na doirsi ag na Danaruibh & ro fhobradar in
cathraig do cosnamh. Cid tra nír tarbha tachar risna
trein-fheruibh or do ling Ceallachan &
caem-Donnchad & Suilleban &
Ribordan & mileda mera moir-ghnimacha Muman
isin m-baili. Ocus ro dluth-mharbad na Danair leo & ro ledrad
na Lochlannaig & ro fhaguib Sitriuc in
baili & ro innsaigh a luing & a ben leis. Ocus ni riacht acht ein-ced esbadach leo ina longaibh. Ocus ro loiscedar
Sil Eogain in baili & ro creachsat an crich. Ocus tiaguit
as-sin i crich na n-Deisi & gabhuit geill & aideri
Domnaill meic Fhaelain Ocus
do-ronsat cleamnas & caradrad fris & tucadh Gormlaith
ingen Buadachain do. Ocus tiaghuid as-sin i crich
h-Ua Meic Caille & h-Ua Liathain & ro gabsat a
m-braigdi. Ocus rucsat slogh na crich-sin leo a crich Eoganachta
Locha Lein & do creachsat an crich Ocus rucsat na creacha-sin leo
a Muscraidhi & rucsat na h-Eoganachta orro ann & do
marbad ri Eoganachta ann .i. Aed mac
Scannail & V. C.
d' Eoganacht & tucsat na crecha cetna leo cu da righ Aesa h-Isde & tucsat geill doibh &
tancatar fein leo i crich Iarmuman .i. a n-Aes
Irrais Ocus tuc Conghal mac
Annrathain ri Irrais deabaid do thosach in
t-sloig & do marbad CC. ann. O dho riacht
Ceallachan & saer-clanna Sil Eogain isin
cath do gabadh Conghal leo & do marbad moran da
muinntir & do creachsat in crich & do batar innti cu cenn caeichdighis
& do leicset Congal amach & ro ghabhsat braighdi
uaidh.
Tecaid iarsin i crich Ciarraigi & do-ronsat
creacha na criche. Tinolsat Ciarraigi na coinne & na
Lochlannuigh
do chuadar uatha a cath Luimnig roime & tecait gu Gleann
Corbraighi ana comhdail & do chathaigset ann & tucsat ara mora ar
Clannaib Eogain. & gia tucadh do facbhadh in cath-lathair acu
& do gabhudh Concubar ri Ciarraigi leo & do
badar gu crodha caith-esbadach a h-aithle in catha-sin. ISin lo-sin
ro thinoil Flannabra mac Ciarmacain
ri h-Ua Conuill na coinne do thabairt ghiall doibh Ocus
o' t-connaic a n-uaite shluaig iat as i comairle do-roine. braighdi no
cath d' iarraid orro. Ocus in tan do bhatar cum in catha is ann do
riacht Donn Cuan mac Ceinneidig gu
Ceallachan da chabair ár is ann bai inn agaid
roime-sin a tigh Uainidi meic
Cathail righ Ua Cairbre & ar rochtain do ro
ghabh ag fegad na n-Danar & na n-eachtrainn Ocus do
fhailtighset Clanna Eogain oca fhaicsin & do raidset ris a
chonnailbhe do chuimnigud Ocus do geall Ceallachan
Ua Conuill do fein ara cosc isin cait-irghuil & ro fhaem
Donn Cuan sin or ba h-olc lais Clann Eogain
d' oirleach & d' uathugad & at-bert an laidh.
Donn Chuan
Uathad sin a clanna Cuirc.
munuar do cirred bhur cuirp.
& ro faenad bhur bh-fhir.
a cath Luimnig long-adbhail.
Dar linn do marbad bhur sluaigh.
a Clanna Eoghuin arm-ruaidh.
& do sraeined bhur suinn.
a shil Oilella Oluim.
Truagh nach tanac isin cath.
a shluaig Caisil gu caem-rath
suil tainic Ciarraigi ann.
& sluag laecda Lochlann. Cellachan
O nach rucais orainn ann.
a Dhuinn Cuan
na ced cathbharr
coisc dinn I Conuill crodha.
& traeth a tinola.
Cuimnigh a n-dernsadar thuaid.
Mogh Corb is Fiacha fuair
buaid.
mac Eogain or silad sinn.
is mac Oililla OluimmCormaic Cais cuil-fhind.
Guin Eoghain & Aedha.
do Mogh Corb ba dail daenna.
mac DimchadhO'Curry in his copy writes in the margin: Duinchad. in airm dathaigh.
& mac da mhor-athaig?
Denum ar n-dis a caem chais.
a n-derna mac Cormaic Chais.
& mac Eogain gan fheall.
Fiacha Muilleathan moir-sheng.
Do-ghen is tu a chaeimh crechaig.
a ua Eoguin aird-bhreathaig.
a n-dernsat an dias gan fhuath o tharla dúin bheith gu h-uath. Uathad sin. Is annsin dubairt Ceallachan re
Donn Cuan gan rí O Conuill do
mharbad da tecmad ar a comus h-e. Tuc Donn Cuan a
briathar nach ainecadh duini a cath na a comhlann giamad cara
dhó h-e roime Ocus do chuadar cum an catha dh' aentaeibh. Ro
gabad Flannabra mac Ciarmacain leo
& tucad ár mor ara muinntir & do meabaidh in cath ar
Conallchaibh & do creachad an crich le
Ceallachan & do ansat a n-Ibh Conuill in
oighthi-sin. Do thinoil Uaithne mac
Cathail & h-I Chairbre & ar' mhair d'Ibh
Conuill gu Cromad na g-coinne do thabairt catha & in
uair do badar cum in catha do thabhairt is ann do riacht
Donnchad mac Caeim V. C. fer da bh-furtecht. Do cuiredh in cath & do
marbad ri O Cairbri ann Ocus anait-sium a Cromad in
agaid-sin. Ro tinoilset da Corca Mruadh & da Corco
Bhaiscinn gu Cromad da n-innsaigid ór ni fhedadar
nach roibhe cuid do Ceindeidig isna cathaibh & do
cuireadar techta gu Ceallachan d' iarraid catha
fair. O' t-cualaid
Ceallachan sin adubairt re Donn
Cuan dul ana n-agaid & gan a leicen doibh cathugad do denam
fris & do-rinne in rann.
Nocha n-ingnadh clanna Cais.
do cosnam in fuinn fodglais.
o thegaid Cuirc na cuaine.
do troid mon bh-fonn bh-feruaine.
Cid tra o dho riacht Donn Cuan da
n-acalluim do locadh in cath & do chuaidh Ceallachan
gu Caisiul & ro thinoilset fir Mhuman na comhdhail
ar n-dichur na n-Danar & na n-daer-Lochlannach asa
cathrachaib & asa caem-duintibh. IS e rainic ar tus ann
i. Ceinneidig mac Lorcain gu
maithib Dail Cais & tucadh tanaisdeact Muman do & a
righi tar eis Ceallachain. Do caithseat flegha
Caisil cu soinmheach socair annsin Ocus do cuiredar feasa
uatha dh' iaraid a cisa & a cana ar
Osraidi .i. ar Donnchad mac
Ceallaigh Ocus ba fada do bhi in cis-soin gan
tabhuch o mhiledaib Muman .i. aen-bliadain
dec & VII. XX. bliadain. in cein do bhui an crich ag
Danaruibh. Ni tucsat Osraidhi cís doibh & o
nach tucsat ro creachsat-som an crich Ocus ro brisetar IIII. catha for Laignibh isin bliadain-sin
Ocus isin cethramad cath do gabhudh
Donnchad mac Ceallaigh leo &
tucsat Osraidhi bragdi da eis.
Ar certugad na crich do Ceallachain
& ar n-dith a bhidhbudh as e eolus do innsaighedar na
Lochlannaigh co h-Ath Cliath & do-níat
comairli ann & as iat ba ferr dibh an tan
sin. Sitriuc mac Turgeis & a
braitre .i. Tor & Magnus &
Turgeis & in Lochlannach Ladhuch & in
Lochlannach na Lann & Sean-Amlaibh &
Linn Turmun na h-Uidhi & Lind
Turmun na Pers & mac righ Findlochlainn &
mac righ Fuarlochlainn Ocus as i comairli do-ronsad techta do
cur co Ceallachan & Bebinn ingin
Turgeis do gheallad dho & a radh ris dul co
h-Ath Cliath da tabairt & co leicfidis-sium crich
Muman gan imchosnum dho Ocus is aire do-ronsat sin ar daigh
Ceallachain do ghabhail doibh & do mharbhudh ar
chuaid leis Ocus ro leicset in comairli re righ Eirenn a
h-ucht na Lochlannach .i. Donnchad mac
Floind ri Temrach
ár nír aemh Ceallachan cis na cain do
& ro aentaigh ri Eirenn in chomhairli-sin & do cuirit techta
gu Ceallachan.
Do fhiafraigh Ceallachan do
maithibh Muman cred do-ghenad uime-sin & adubhratar ris dul
ann. Tinoilter sluagh linn ar Ceallachan. & eirgem
inar cathuibh coraighthi co h-Ath Cliath & na h-eirgium isin dun anunn acht tabar an ben
úd cugaind amach. Ni h-edh as coir ar
Ceinneidig acht eirg-si IIII. XX. mac righ ann & beimít-ne a
Caiseal nar comnuidhi or ní fhuicfium Muma
gan coimet & ni fhuil a n-Eirinn lis Lochlannach
nach roichfium da bh-fealltar fort-sa. Do-ronsad amlaid & do chuaidh
Ceallachan IIII. XX. mac righ
ann.
Ba h-í-sin oighthi do-rala comradh idir
Sitriuc mac Turgeis & a ben &
ro fhiafraigh a ben de cred ima tuc a shiair do
Ceallachan. & gurub é do chuir ár na
Lochlannach. adubairt-sium nach ar mhaithe ris acht da
ghabhail fein & do mharbad a mhuintiri. Eirghius an ingen gu moch isin madain arna marach & ro ghabh a
h-eirred cumuili uimpi ór ba crádh le in comhradh-sin do
cuala & ro-gradh Ceallachain aice fein & ro fhacuibh
in baile & tainic isin sligid ar shaeil fir Muman do thecht
Ocus mar do bhi ann gu bh-facaidh Ceallachan da
h-innsaigid & ro innis an ingen
na scela-sin do Ocus do fhiafraigh Ceallachan di
cuich í fein. Mor ingen
Aedha meic Eachach misi ar an
ingen ingen righ Innsi Gall & Sitriuc mac
Turgeis mu cheli dona Finnlochlannchaibh &
tucus gradh duit-si in la at-connac a Port Lairgi thu &
adubhairt in laidh Ocus ní fhuil isin laidh acht innisin in
sceoil aris.
Sgéala agam dhuit a laoich liunn] a ua Oilioll
Óluim
a rígh Múmhan na long lúath.
a Ceallachain na caem-cuach.
Da rachaidh tusa go h-Áth Cliath.
a rígh dán fíor-bhuidheach fiach
nocha t-tiocfar arís a c-cúl.
a righ Mumhan na mór-dhun.
Do rinnedar cómhairle chruaidh.
a chlanna Turgeis theas thuaid] an Áth Cliath na c-cliath c-catha
ré Donnchad dreach degh-fhlatha.
Do mharbhadh do ráidh go m-brígh.
an fear ó thigh a righ thrir.
sa rachaidh leat a measg Ghall.
do shluaghaibh th' iath is th ferainn.
Gloir mo chéile do chuala.
a fhir dá n-déantar dúana
sa rún madh ríghedh n-geal.
a rígh Múmhan na móir-shlegh Cíodh ón cía thusa a bhean bhinn.
a inghion uallach adhluinn] cuich é h' athar. caidhé th' fir
bhur] ar rígh Mumhan na moir-shlegh. Mór m' ainm-si an
gach baile buan.
inghion Aodha fa geal gruad
Sithrioch mo chéile ann gach cath.
Mac Turgeis na t-tréan-chreach.
Do-radas grádh dot ghnuis deirg.
a bh-Port Lairge ar an laoch-leirg dot chródhacht trés na cathaibh.
dot mhéid ider Múimhneachaibh.
Má theid tusa idir ar feacht a áirdrígh dá t-tugas searc do-gheabhar lot ocus leán.
nocha linne nách droch-sgeal.
Do fhiafraigh Ceallachan da
muinntir cidh do-gendais. IS ed adubradar gan dul isin m-baili &
a n-digailt fein ar macharibh & ar mor-maguibh & in fad do rachdais in
ben do breith leo. O 't-conncatar na Lochlannaig sin do
fuacradar da roibhi isin m-baili a leanmhuin idir chois & each Ocus ni
cian rangadar .i. Ceallachan & a meic righ in tan rug
tosach na Lochlannach orra.
IS ann sin adubairt Aedh mac
Domnuill h-ui Faelain &
Domnall ua Neill Mhuighi Da
Chonn .ataim-ne fiche fer dona
Deisibh annso & anum ar deredh chaich & dighlam
sinn fein suil berius tromlach in t-sluaig orainn. Ocus do ansad &
do marbhsat XX. laech Lochlannach &
ní riacht beo a measc a muinntire dibh acht cuicer.
IS annsin do an Aedh mac
Donnchada meic Caeim &
Sbelan mac Suillebain &
Muircertach mac Muircertaigh & do
marbsat XX. fer & ni thainic beo dibh a mesc ar
muintiri act triur.
IS annsin do an Aengus mac
Aissidha & Donnchad mac
Conchubair & Fianghal mac
Conghail & do mharbhsat XX.
fer & ro marbhuit fein ann.
IS ann sin do an Cu Dubh mac
Failbhe & Donnchad mac
Muircertaigh & Finn mac
Etersceoil & do marbhsat moran dona
Lochlannchaib & do marbait iat-som.
IS annsin ro loigh imarcraigh na laechrad
Lochlannach ar in laechraid Muimhnig & ro gabhudh
Ceallachan & Dond Cuan leo & rucad
gu h-Ath Cliath iat Ocus in tan do riachtadar faighthi in
baili ad-connaicc Ceallachan fer cuigi & cenn ana
laim & faidhbh san laimh ele & do fhiafraigh do
Ceallachain cuich an cenn. Ceann
Aedha mheich Donnchada meic
Caeim sin ar Ceallachan Ocus
cáinfid clanna Eachach in cenn-sin ar
se.
At-connuic fer ele cuice
& cenn 'na laimh & do fhiafraigh do Ceallachain
cuich é. Cenn Spealain meic
Shuillebain ar Ceallachan &
cáinfit caeim-righna Caisil in ceann-sin.
At-connaic fer ele cuigi & cenn 'na laim & do
fhiafraigh cuich e. Aithrech leam fer an cinn-sin do tabairt lium ar
Ceallachan .i. Aengus mac
Aissida & caínfid clanna
Cairthinn Finn in cenn.
At-connaic fer eli cuigi & cenn 'na laim & do
fhiafraig in cétna do Ceallachain. ceann
Aedha meic Domnaill h-i
Fhaelain sin ar se & cáinfidir isna
Deisibh fer an chinn-sin.
At-connaicc fer ele cuigi & do fhiafraig cuich in cenn bui 'na laim. Cenn
Muircertaigh meic Muircertaigh ar
Ceallachan & cáinfit mna Muscraidhi
in cenn-sin.
At-connaicc fer ele cuigi. & ro fiafraig de cuich in cenn-so. ar se. Cenn
Donnchudha meic Concubair sin
.i. meic righ Ciarraigi Luacra & cainfid clanna
Ceir in cenn-sin ar
Ceallachan.
At-connaic triar chuigi & tri cinn ina lamhuibh & do fhiafraigset do
Cellachain cuich iat. Cinn tri
mac righ Corco Duibhne sin ar se .i. Cu Dubh
mac Failbhe & Aedh mac
Segda & Fianghal mac
Conghail & cainfit clanna Cuirc
meic Cairbri na cinn-sin ar
Ceallachan.
At-connaic fer ele cuigi & do fiafraig in cetna
de. Cenn Donnchada meic
Muircertaigh sin ar se .i. mac righ
Eoganachta & cáinfid clanna Cairbri Cruithnigh in cenn-sin Ocus cenn Find
meic Eidersceoil in cenn ele sin & cáinfid
clanna Luighdech in cenn-sin Ocus na taispenad
dam-sa feasda iat or ni tualuing mhé beith ica bh-fegadh & gin
gur gonad libh-se mhe is marbh mé do gonaibh na bh-fer ud &
truagh nach bas fuaras na bh-farrad & at-bert in laid.
Dursan na cinn gan colla
Dursan na cinn gan colla.
ina silfid déara donna níor ghaoth gér fhortil na fir.
do fhaoth marcraidh Shíl Eoghuin Aodh mac Donnchada gan ceann. dursan fuil ara thaobh seang ó caoim Ó Chathail cneghach.
óig ghlan-iódhna flégháigh.
Ceann t-Suibhne thugsabhar libh
a bhuidhean-so do Ghallaibh
Mac Suilebhain dherg gasuga.
dursan leam ó Mhaoil Ughra.
Truagh leam ceann fhuilt dlechtaigh.
Muircertach meic Muircertaicc
go follus an geal glonnach.
ar chumas na Lochlonnach.
Aithreach liom a thoighecht liom] an deagh-fer ad-chiú gan cheann
bá caomh-dhos a ród ríogha.
Aonghus Óg mac Aisíoda
Ceann dá t-tugadar mná spéisi.
Ceann deaghmeic righ na n-Déisi
a thaobh a n-doghruing ré ghaibh.
Aodh mac Dómhnaill í Fhaoláin
Fianghal mac Conaill Creachaigh. Mac oirrigh go n-árd-bhreathaib béid mna na n-Gall dá chaoinedh.
gé atá a cheann dá cómaoidheamh
Dob iomdha adhbhar deagh-sgeoil.
ar Fhionn ar mac Eidersgeoil
mór bh-fer dá ionnsoidhe ré gaibh.
fear an cheinn-sin ad leth-laimh Truagh liom cómaoidheam na chinn] deagh-mhac rígh Maighe c-Coinchinn bá raon a n-debaidh lé gá.
an deagh-fher Aodh mac Séaghdha
Ceann Donnchadha tug sibh libh a bhuidhionn-sa do Ghallaibh
bhia temheal ar mo dhearcaibh.
ó oighidh meic Muircertaicc.
Dursan ceann an bhur c-comhair
Donchada meic Conchubhair
fian oighe nár bhrigh na ba.
Mac righ Ciarruidhe Luachra
Comaoin dibh goin an cinn.
deagh-mhac Réobhardain áluinn
iomdha feart ó lamhaibh athar.
ar fud Mumhan na morttachar
Gaoth liom an ceann an bhúr laim.
ceann Spioláin í Shuiliobhain
ni doilge leam ceann eile.
ceann Domhnaill í Neill bhúighe Lé rómhéd thaisbleántaoi dham
do cheannaibh macaomh Múmhan
ge taim beó do craidhedh
sinn
ní as mó a n-aríom ní fhéduim
Ma congbhuisi mé a c-cuibhreach.
ó theasda an mharcrad Muimhneach
truag nach ann fuaras mo ghoin.
a measg shaoir-chloinn Sil Eóghuin
Déantar mh' óighedh as cead leam.
is oighedh Dhuinn Cuain maraon riom
ciodh pudhar teasda mo sheal.
do shluagh Mumhan is dursan Truagh gan Mór do teacht liom.
inghion rígh Innsi Fionnghall
mé do bheith ar breith a soir.
noch an libh-si nach dursan. Dursan.
ASa h-aithli sin do fhiafraigh
Sitriuc do Ceallachan in
bh-fuaslaicfitis Muimhnigh é. Créd in fuaslacad
ar Ceallachan. Fuasculad nach bha tualaing iat-som
dh' fhagail .i. na .v. catha déc do
briseabhair-si orainne eraic in gach einfher dar marbad inntib Ocus
da .c. dec do marbad a cath Sceith
Neachtuin um Thomar Iarla
le h-Olchobar mac
Cinnaedha eraic in gach ein-fir dhibh & fadhbh ar son
na faidhbhe. Corcach & Luimnech & Port
Lairgi & Caiseal ana n-duintibh dhuinn mar do batar
againn roimhe. Mac gach righ & gach taisig a n-da coiced
Mumhan duinn a n-gill ris sin. IS edh ro raidh
Ceallachan leagar
mhisi & Donn Cuan a comhairli &
Aistrechan mac Ailgisaig
gu cuirmis d' innisin na comhthadh sin h-e & innister duin cia port a
bh-fuighter sib-si da bh-faghthar dhaibh iat. A n-Ard Macha ar
Sitriuc or is ann berthar thusa dot coimhet. Do
leicedh a comhairli iat & adubairt Ceallachan re
h-Aistreachan na comtha-sin d' innisin do
Muimnechaib Ocus at-bert in laid.
Innis a Aistreachain áin
Innis a Aistreachain taim] d' feraibh Múmhan, is dá mnaibh
a rígh do beith a n-Áth Cliath.
ag Sithrioch na c-céd c-crom-sgiath.
Béaraidh Sithrioch leis tar tuinn.
soir go Lochluinn laoidheang-dhuinn.
Muna ttugaid dó uile] sgéithe is cloidhmhe
cúmhdaighthe] a c-cuacha sa c-cuirn chama] a bhfailge sa
bhfithciolla] a t-tabhairt dho Shithrioch tar t-tuinn.
do chionn Cheallachain chleath-chuirr.
Braighde Múmhan cíos a h-iath.
rachaid araon go h-Áth Cliath
Mac gach taoisig is gach righ.
ar fuidh Múmhan na moir-ghníomh.
Corcach is Luimneach longach.
is Port Lairge lán-tonnach
mar aon re Caisiol cladhach.
do Shithrioch luath lan thoicthach] Cath Sgeithe Neachtuin go calma.
do bhris Olchumhar amhra mar cuiredh dá chéad déag.
do Lochlonnaibh a luath-éag.
Béartar do Shitric trédachach.
ó thug se a éitheach a c-comhall sin alle.
lé h-Éiric righ na n-Innse.
Donnchadh a n-gimhlibh na
n-Gall.
Mac Cheallacháin na c-caomhlann braighde Mumhan leis go lí.
ider thaoisioc is tréinrigh.
Ag sin an abair rinne Mac Turgéis go t-trénluinne muna t-tugaid sin alle.
go muirfe an airdri. Innis. Ocus rl.
Ocus raidh a Aistrechain re feruibh
Muman gan na comhtha úd do tabairt uatha & cosnaid crich Mhuman & righaid
Ceindeidig mac Lorcain & raidh riu
na briathra tucsat in la do fhacbus-sa Caisil do chuimhnigud
& cosnait sinne a nert lann & luirec. Ocus raidh re clannaibh
Cuirc coimeirghi mhaith do dhenum. Ocus raidh re Donnchad mac
Caeim toidhecht dar n-iarraid co h-Ard
Macha. Ocus tecat Clanna Eogain ann ria g-cach & tabrad
gach taisech maithi a thuaithi & a fherainn leis. Ticedh ann
Donnchad mac Caeim meic
Airt meic Cathail ria Clainn
Echach Ocus ticeadh Mael
Fothartaigh mac Floinn. ticedh
Suilleban mac Mael Ugra ria Clanna
Fhinghin. Ticedh ann Donnchad mac
Duineachaid meic Fhianghusa. Ocus
Ribardan mac Aissidha &
Donnchad mac Domnaill & Donnchad mac
Lorcain & Domnall mac
Cathail & Eigirtac mac
Cormaic & Cú Calma mac
Cind Fhaelaid. Ticeadh Cuilen mac
Aindiarraid & tabrad clanna
Failbhe leis. Ticeadh Muircertach
mac Murchada. Ticed Fogartach mac
Fianamla gu maithibh Ua Muiredhaigh
leiss. Ticed ann Domnall
mac Diarmada & Fiana mac
Feicine. Ticed ann Cuanachtach mac
Con Gan Mathair & tabrad Eoghanacht Airrthir
Cliach leis. Ticed ann Conaing mac
Larcadha & tabrad Ua Cathbaidh leis. Ticed
Fergal mac Elaigh & tabrad Clanna
Sealbaigh leis. Ticed ann Anmchadh
mac Dunchada. Ticed ann Flannabra
mac Airindan meic
Flannabra & tabrad Ua Conaill leis. Ticed
ann Ceithearnach mac Ceileachair
meic Comáin. Ticed ann Ceann
Faelad mac Duibh Da Boirenn & tabrad
Ua Cairbri leis. Ocus adubairt an laid ann.
Innis do clannaib Eoghuin
Innis do clannaib Eoghuin
don fhuirinn fhéil-éolaicc
a n-áirdrígh dá bhreith bo thuaidh.
go ró Lochluinn leabhar-bhuain.
Innis d'Eoganuibh uile.
idir righ & ró-dhuine
mé dom bhreith ag Sitric tar tuinn.
soir go Lochluinn laoidheang-dhuinn.
Muna thísiad suinn na sluaigh.
fo chenn aoinn mhís bo thuaidh go roichid Árdmacha m-binn.
Ni bh-fághaid sinn a n-Éirinn
Tionólaid clanna Chuirc cháoimh.
Eóghanacht Chaisil chladh-cháoin
sul rugadís tar muir amach
a n-áirdrígh cródha cosgrach.
Tigidh Clanna Eóguin óig.
d'iarraidh a rígh tre ró-mhóid
ó Thuinn Chliodhna na t-treas t-trom.
go h-Abhainn Dá Bho Bennchorr.
Donnchadh mac Caoimh na c-creac-ród.
Mac áirdrígh na n-each n-árdh-óg
tabhrad san sluagh gan oil.
Clanna Eacach féil adhmhair.
Tigedh ann Donnchad donn.
ocus Súilliobhán súl-chorr
maraon re Duinneachán dian.
ocus Éigertach ar aon-rian
Tigedh ann Riórdán reábach.
a shluagh chrodha comhramhach
Tigedh lucht tíghe an righ libh.
ceithre ched do chaoimh-feraibh.
Siól Eachach Siol Fhinghin fhéil.
tigid uile ar aon-réin
tigedh san sluagh tré bháidh.
h-Uí Meic Caille is Í Liathain.
H-Uí Chonaill & h-I Chairbre c-cruaid.
tionólaid-sin líon a sluaigh tigid Í Chormaic ón tuinn.
ar cheann Cheallachain chleath-chuir.
Ionnsaigh go Dún bán Bailc.
baile a m-bid cearrda an chaomh-fuilt Is tabhair leat ó Loch Léin.
an dá Eoghanacht d' aon-mhéin.
Raidh dam re Fergal fearrdha.
déanaid tionól thréan-chalma sul bearthar uatha a loing.
Ceallachan soir a hÉirinn.
Ocus in tan tair leat Clanna Eogain d' agallad
& do tinol cu h-aein-inad innsaigh romad gu righ Dhail Cais ar Ceallachan
.i. gu Ceinnédig mac
Lorcain & raidh ris anmhain ag cosnum criche
Muman cu nach dernat Connachta a cath-arcuin & abair
re h-Uaithnig & re h-Urmhumain techt isin tinol Ocus
innsaigh cu h-Eilibh & raidh ríu anmain ac cosnamh
criche Mumhan & abair re a tigerna .i. re
Cerbhall mac Dublaidhi meic
Ceannamhain gurub ag Oilioll ar
m-braithairsi Ocus innsaigh gu Clannaib Connla
.i. gu sluaghuibh Osraidhi & raidh riu Muma do
coimét o Bladhma bhudhes co muir & coimetad
Ele gu
Bladma amail do-ní do gres
Ocus innsaigh cu sluaguibh na n-Deisi & tecait &
Muscraidi isin mhor-shlogad Ocus amar tháir leat
Ceinneidig & Clanna Eogain d' agallad
innsaigh dam-sa gu taisecaibh mo loingsi & tuc leat iat co Sruth na
Maeili & madh da m-berar mhisi a h-Eirinn gu bh-faghat
fir Mhuman a longa dom leanmain áir ni cora do
laechraidh Lochlann crodhacht ag
cosnamh ar crichi-ne ina do miledaib Muman calma do denum ag
cosnamh a criche-seom & agar n-dighailt-ne orro. indsaigh ar tus co
tri righuibh Corco Laighdi. gu
Flann & gu h-Eiterscel & gu
Cobhtach & gu Dubh Dha Boireann cu
righ Iarthair O n-Echach. gu Seghdha & gu
Failbhe & gu Conghal cu tri righuibh Corco Duibhne. gu
Concubar mac Meic Bethaig gu righ
Ciarraigi Luachra. gu Domnall & gu
Baiscinn gu da righ Corco Baiscinn. gu
Conchubar & gu Lochlainn gu da rig
Corca Mruadh & tabhrat .X. longa gacha
tricha .c. leo or as-e-sin coimtinol ar
cabluigh-ne.
AS a h-aithle-sin do gluais
Aisdrechan roime gu Caiseal airm a rabhutar
mileda Muman & do innis na scela-sin doibh
.i. Ceallachan & Donn Cuan do
ghabhail & na .IIII. fichit do cuaidh leo do
marbad. Ba cumhthach cenn-trom ciamair do bas acu-som de-séin
o' t-cualatar gabhail a n-glainn-righ & marbad a macraidi. Ro agaill
Aisdrechan iat & ro innis na h-aitheasca do chan
Ceallachan .i. a fuascalad a nert land ocus luirec &
leathain-sciath & gan Muma do chur fa dhaeiri na fa docraiti
do Danaruibh na do daer-Lochlannchuibh Ocus adubairt
riu na briatra tucsat an la do fhacuibh
Ceallachan iat do cuimnigud & do innis doibh
Ceallachan do breith cu h-Ard Macha da
mhor-choimhet. O at-chuala Donnchad mac
Caeim na comraitti-sin adubairt re clainn
Cormaic Cais connailbhe do denamh & re
Clannuibh Eogain innsaigid d' iarmoracht a righ & re clannuibh
Cairbre coimheirghi & re clainn
Luigdech lan-ghaisced & re clannuibh
Ferghusa fir-uaisli & re clannuibh
Ceallachain comdhuthracht & re clannuibh
Taidg tren-choimhet & re clannaibh
Fiachaigh Suidhe sair-thinol. Cidh tra ar Donnchad damad iat bur
treoin & bur taisich-si do biaidh i laim ag Lochlannchaib do
thinoilfedh Ceallachan slóg da bar n-iarraid
& do berad catha da bar cosnam or tuc-somh .v. catha
dec ar Danaruibh ga bar cosnam .i. in ced-cath dibh a
Luimnech & in dara cath a Corcaig & in tres cath oc Sliabh Crot. In cethramad a n-Durlus in coicedh a Caisiul in seissed a Port Lairgi in sechtmad a Muscraidi in t-ochtmad a n-Ard Osraidi in noemad a n-Glinn Corbraigi in decmad a Senghualainn cladh-aird Ua Conuill in t-aeinmad dec a Cromaid Ocus ceathra catha for Laighnib & for
Osraidhi & ceilfider-sin ag laechraid Lochlann da
ria Ceallachan dan cosnam leo.
IS annsin ro chinnset a comairle um tinnscetal inn
t-sluagaid-sin & do h-ordaiged acu beith caeicdiges on lo-sin ar
Magh n-Adhar a m-biadh ar tir dibh & a m-biath ar muir dib do
beith a m-Bel Atha Laigin. Cidh tra in la ro gheallsat a
sluaig beith isna inadaib-sin do badar amail ro geallsad. Ba h-e lin
do riachtadar co Mhagh n-Adar IIII.
catha commora. Ocus do riacht Ceinnédig mac
Lorcain & maithi Dail Cais ann Ocus do
fhreasdail Ceinneidig iat in oigti-sin.
Do eirghedar arnamarach & do raidh
Ceinnédig gu rachaid leo. Adubairt
Donnchad nach leicfitis leo ider h-e. Or is
d' iarraid bur righ & da chosnam thiagmait-ne & ni beram tusa linn acht
an oc imcoimhead an tire. Ma as edh ar Ceinneidig
o nach ragh-sa ann cuirfet XX. c. libh-se & anfat fein lín Muman do
chosnumh & cuirfet mu thri dearbraitre lib-si &
adubairt re h-ocláech maith da muinntir dul ar cenn a
braithrech & at-bert fris. Ticed Coscrach &
Lonngarcan & Congalach cu .XX. c. maraen ru. Ticed Assidha mac
Assidha & .v. c. do Clannaib
Cairtinn araen ris. Ticed and
Deghadh mac Domhnaill meic
Duinn & .v. C. ele
lais Ocus do fhedar-sa ar Ceinneidig in ní is
doigh leam do brisedh catha foruibh .i. gan righ romuibh do-genad sibh
comhairli & fa coisenad sibh cath-lathair & o nac fuil righthar libh
Donnchad mac Caeim & da
bh-faghthar Ceallachan. tabar a righi fein dó
Ocus tuc Ceinnédig a lamh a laimh
Donnchada re bh-feruibh Muman & tucadar-san
uili dha eis.
Roghabh Ceinnédig aga radh
re Donnchad calma do denamh & aca innisi dho a mhet
do righuibh doghab righi Mhuman uime
.i. Airtri & Cathal &
Finguine & Cathal & Cui
Gen Mathair &
Cathal & Aedh &
Flann & Cairbre &
Crimhthan & Eochaid &
Aenghus mac Nath Fraeich ic ar
deghlad na deigh-fhir conudh en-ri déc ro
ghabh righi Muman o Aengus gu
Donnchad & da bliadain. l. fad
a bh-flaithiusa conadh da forgeall sin at-bert an senchaide an laid .i.
Gur meala do righi rain & cetera.
Asa aithli-sin do gluaisetar rompa 'na
cathuibh coraighthi & do ghluais a cablach in la cedna Ocus as e inadh
a raibi a slóg in oighti-sin a n-Ath na Righ Ocus do
cuadar arnamharach cu Sliabh Cain & do-ronad botha & belscala
leo ann & ger adhbul na h-uisceda ní clos neac ag a n-ecaine ar
met na sainnti do bhi orra do rochtain na
Lochlannach.
RO leicset sirthe uathuibh gu Muaidh & ro
tinoiled crecha leo d' innsaigid a longphuirt. Amhail ro bhatar ann
confhacadur buigin cuca. X. c. ba h-edh a
lín & is amlaid ro bhatar & fer ar en-tus rompa & ro fiafraigedar
cuich e & cuich in buigin. Dream do Mhuimhnechaib ar se & ni
fhedadar Muimnig a m-beith dibh .i. Dealbhna &
Gailinga & Luigne do clainn Tadg
meic Cein Ocus atát tri
h-oirrigha agmara rompa .i. Aedh mac Dualascaigh &
Gailinga uime Ocus Luighne um
Diarmait mac Finnachta Ocus
Dealbna um Donnchad mac Mael
Domnaill & as e a l-lin. v. c. eidedac
& v. c. gan eided. Ocus gabsat longport araen
re Dail g-Cais & do-essidar in oighthi annsin gu soinmhech
sidamail
Do eirghetar gu moch arnamharach tar Es Dara
& tar droichet min-glan Matra & tar sen-srothaib
Sligigh & lamh dhes re Beinn n-gaeth-fhuair
n-Gulban. tar Duibh & tar Drobais & tar
Magh n-uaine n-abhullblaith n-Ene & gu h-Es righda
Ruaidh & ro leicset sirthe tar Ath Senaig soir &
ro tinoiledar crecha Criche Conuill anoir leo gus an longport
Ocus do lean Muircertach mac
Airnelaig iat .i. ri Ceneoil Conaill & do
bhi ag iaraid a creach orro. Adobairt Donnchad nach
aislogad iat gumad saithech in sluag dibh & ni beram-ne linn a beg dar
bh-fuigheall áir ni ba crich gan crogh in crich a ragam. Cidh
tra do impo Muirchertach
roime bhutuaid & do chuir techta go h-Ard Macha da innisi
dona Lochlannchaib a m-beith-sen cuca & da radh re Cloinn
Tuirgheis. Ceallachan do breith co
Dun n-Dealgan O at-cualatar Clann Turgheis
sin ro fhacuibhset an baili & in nonbur iarla do
bhi malle re Ceallachan oca gabhail a n-Ath
Cliath & do ansat Lochlannaig in baile fein ann
.i. Lulach & Amhlaibh &
Lagmann & Turcaill & Gilla
Ciarain mac Henruc in t-senrigh &
Oitir Dubh Ocus ba h-e a l-lin VII. C & cath egair.
IMthus fer Muman rancatar don taebh thes
d' Ard Macha. IS annsin adubairt Donchadh
riu a trealamh catha do gabhail & innsaighit ceathra catha againn an dunad. tecat Dail
g-Cais & Gailinga & Dealbhna & Luighne
don taeibh aniar d' Ard Macha. Teacat I Conuill &
h-I Cairbre & Ua Meic Cailli & Ua Liathain
a tuaid isin m-baili. Teacat na Deisi don taeibh
anes. Ticeabh-sa & na h-Eoganachtsa .i. Eoganacht
Chaisil & Eoganacht Aine & Eoganacht
Glennamnach & Eoganacht Cliach & Eoganacht
Durluis & Eoganacht Locha Lein & Eoganacht
Raithlinn don taebh anoir anadh
cath Muscraidhi & na n-Uaithne & Fher
Muighi & Ua Cuanac na g-comhnaidi uair ni gnath cath gan
chostadh & ni fedamar-ni nach bhudh mhaidm oruinn no ar dreim dar muintir. & damad edh gu m-beith eolus acu in
t-sligi a ticfaitis. Do-ronsat amhlaid & do innsaigedar in baile mar
do tecoisc Donnchadh doib.
Scela Dhanar an dunaid do thinoiletar a
n-ein-inad. & do agaill Lagmann na laeic & is ed
adubairt Ni fhuilmit lín freastail doibh-siut o nac d' aen-taíbh
thecait & indsaighter cath dibh againn & feram cath riu & mad maidm ar
dreim dhibh as doigh gu m-ba h-edh orrtha uili & ro cinnedh in
comairli-sin leo & ro choraighset cath-bhuaili crithrech chomhartach &
ro innsaighset in cath ba nesa dhoibh .i. cath na n-Deisi &
ro feradh duir-gleo duilig eturra. gur mudhaighid milid leo & gu
fadhbhadh feinid leo & gur cirred cnis. Acht cena ad-rochradar maithi
na Lochlannach & ro sraeinedh gu cruaidh in cathlathair ar
laechraid Loclainn tre lar Arda Macha bud thuaid gu
tarla cath O Cairbre doibh ac cromadh a m-bratach & a mergedh
a tuaidh 'na n-agaid gur h-impádh siar na Lochlannaig
na lan-maidm.
gu tarla cath Dail g-Cais & Gailinga &
Dealbna & Luighne aniar na n-urcomuir gur h-impoiged
soir iat gu grod gaibhthech ger-ghonach gu tarla cath Cloinne
h-Eogain da n-innsaigid gur h-osluiced dorus dedla deigh-menmnach ar in n-dluth-bhuailid samhail
leasa lan-mhoir & do coraighedh cimhsa comhdlutta cengailti na timcheall
cu h-urmaisnech ag na h-Eoganchaib. gu bh-fuaradar an buinne
borb-Loclannach-sin isin sligid & isin sluagh-bhuailid sin &
ro duined gu dighair degh-dhaingen in dorus da n-eis & ro gabhudh
comach ar na curadhaibh conach fuaradar raen na roishligi ona righuibh
acht toitim 'na torainn truim trochamail ar an lathair-sin. Ocus is ed
ruc as in tuatha thérna dibh uirthosach na
h-Eoganacht O' t-connaic
Donnchadh na catha mesc ar mhesc. do fuacair doibh
uili imdhedhuil & oirisium & do-ronsat amlaid & tecait isin m-baili &
do bi in baile ara comus in agaid-sin. Ocus ni fhuaradar scela
Ceallachain.
Do eirghedar isin maduin arnamharach gusin
cath-lathuir & ro thinoilset cuirp a muinntiri cu h-aein-inad & cind na
Lochlannach & do cuirset ar bir-chuailli bodhbha na cinn. Do
fiaraig Donnchadh mac Caeimh in
raibhi nech do Ghaeighilib isin m-baili o bh-fuighbedh scela
Ceallachain. Do fhregair fer 'sa m-baili do &
adubhairt ba do clannaib Gaeighel a bhunadus. do fhiaraig
Donnchadh cuich e.
IS me ba primfhaidh a n-Ard Macha. suil
tancatar na Lochlannaig. & is me anois is aistreoir
ann. Scela righ Muman agad? ar
Donnchad. atait ar se. in oighthi do babair-si oc
Eas Ruaid. tancatar techta o righ Ceineoil Conuill
don baili-si d' innisin bur scel-si & do gluaisedh
Ceallachan co Dun n-Dealgan & an dechnebar iarla do bhi ica ghabhail maille ris cu
h-airm a bh-fuilit a longa. gluaister againne 'na n-degaid ar
Donnchadh air ni fhuicfim-ne lis Loclannach
a n-Eirinn cus nach roichfium ac comull ar
m-breithre.
Gluaisit rompa 'na cathaib cóirigti i
Sliabh Fuait & a bh-Figh Conuill & a Magh
Murthemhne & docum Duine Dealgan co direch. Ocus do
chuadar na Lochlannaig 'na longaibh uatha & do cuadar-san gu
taebh na tragha. IS i long ba nesa doibh long
Shitriuc meic Tuirgheis & is innti do bhi
Ceallachan & do fhiaraig Donnchad
dibh in bh-fuighedh Ceallachan re fhuascalad. Tuc
Sitriuc a briathar
nach fuighthe ider acht muna tucdais-sium do-san ar marbad isna .v. catha déc tuc
Ceallachan. & ar marbad a cath Arda
Macha. O' t-chuala Donnchad sin do ghabh ica
tathaeir & adubairt nach a g-cath na a g-comluinn do ghabhatar
Ceallachan acht ar luighi & ar loim-eithech &
adubairt nach tibred taebh re luigi Lochlannaig da
n-eis. Tabraid onoir do Ceallachain a bh-fiadhnaisi
na Muimhnech ar Sitriuc .i. cengailter don
t-seolchrann h-e or ni bhia gan phianad
na n-anoir & do-ronad amlaid. Cáinfit bantrachta Muman
sin ar Donnchadh & cáinfidh do ben-sa fein a
Shitriuc & ni fhuil acuibh ac denamh in dochuir-sin
do fer acht fuigheall a claidim no a chatha. Ocus do tocbhadh
Donn Cuan mac Ceinnétig mar
an cedna a luing mheic righ Fuarlochlann & adubairt
Donnchadh cumad fhearr leis cumad comthrom comluinn
doibh & at-bert in laid.
A Sitriuc theithius ar tuinn &rl.
A Sitriuc theithius ar tuinn
fan re h-agallamh againn.
ó nach féadamaoid a fhir dhuibh.
do leanmhuin isin leir-mhuir.
Do gheallais do bhréithir theas.
a Lochlonnaicc na lann n-glas
do Cheallachán an fhuilt fhinn.
nách millfeá é a n-Éirinn.
Tugais briathar bréige a fhir.
dá milltear leat an milidh ní thíubhra duine ad dheaighidh.
taobh ré lúighe Lochlonnaicc.
Caoinfid banntrachta Mumhan.
da bh-fagha Ceallachán púdhar
ní bá ciuin a n-gáire ghuil.
ó Uighne go Dún
Eocarmhaighe
Dá c-cluine
Gormfhlaith glac n-geal. inghion Bhuadhachain na bh-fledh ni bá ciuin a gáir mhail. deaghbhean
Domhnuill í
Fhaoláin
Dá n-innister dot mhnaoi féin.
bas Cheallacháin na n-arm
n-gér caoinfidh é
Mór na rosg mall. inghion
rígh innsi Fionngall.
Maith do thuill
Ceallachán cas. uaib-si gan a
léigion as do lean go cosaibh a long. go minic laochradh Lochlann
Ní bh-fuil agaibh gan óigidh.
laoch acht fúighioll a chloidhim do chuaidh tré meatacht gan bhrígh.
an uaimh nó a n-gealtacht ón árdrigh
Gach tuarasdal dár thógh fear.
tug rígh Caisil na c-caomhfleadh as d'ionnmhas Lochlannach thug.
do shluagh Mumhan a Shithriucc. A.
IS annsin as-bert
Ceallachan. Narub e dighailt do-bera sibh orum-sa ba
immchainedh do denamh. uair do-berim-si dom breithir gurub doilghi
leam-sa Caiseal gan comarba do Clannuibh Eogain ann
ina bheith damh fein isin phein-si & mu bennacht ar Dail
g-Cais luach na tosca tancatar. IArsin tocbus
Ceallachan a cheann & at-bert. A
Donnchaidh ar ghluais cabhluch libh? Do gluais ar
Donnchadh. At-ciu-sa iat ar
Ceallachan & adubairt in laid.
A Donnchaid donnus in crann.
na tathaeir laechraid Lochlann.
nir milledar sinn co-se.
ac comull a bh-firinne.
An briathar tuc Sitriuc thes.
as i fos atá 'gár les as trithi berar mé sair.
dom milled oc Lochlannchaib
As mo dh' imshnim ar m' anmain.
ina beith a pein adhbhuil.
gan Caisil do cosnum dhuibh.
a shaer-clanna Shil Eogain.
Oram-sa do h-airmhedh riamh.
a n-dernsabair thoir is tiar.
daibh fein áirmeochthar anois.
denaid calmacht am ecmois
Ri dingmala cum Caisil.
leitheit in Muimnigh maisig.
foirfidh ibh as cach n-eicin.
righthar libh-si Ceinneidig.
Mu bennacht-sa fir in fath.
ar Dail g-Caiss cinnes ar chach.
crodha thancadar i l-le do chomhull a m-braithirse.
Tancabar sluaiged bagha.
a Clann Eogain in agha
tre coiced Medhbha budh thuaidh romhor in menma mhor-shluaigh.
O thancabar tar Es Ruaid.
tancatar techta bhutuaidh o Muirchertaich gu méd n-gluinn
o airdrigh Ceneoil
Conuill.
Gia ro facsam Ard Macha
ro facsam ann lin catha re Ghaighealuibh da n-dith ann.
do trein-fheraibh laech Lochlann.
A buidhi re Dia a claisdin.
A shlóig Muman an ghaiscid.
gur deargad gne gacha ga
ane a g-cath Arda Macha.
Baidh leam aniugh bur faicsin.
a shlóig Mumhan in gaiscid.
bur n-aighthi n-uidhi gan t-sal ar faighthi Dhuini Dealgan.
Do-chiu is ni fhaicet bur treoin.
os me fhuil isin crann sheoil
cablach nach teithfe don linn
is inad feitem a bh-fuilim.
Caeimh-righrad iarthair Mhuman.
inmhain cablach nar tubhad
mad do gluaiseatar o a toigh.
as iat ad-chiu-sa a Donnchaidh. A Donnchaidh donnus in crann.
IS and sin do thocbhatar fir Muman a cinn &
a caem-roisc & ad-conncadar an cuan aga choimhlínad do longuibh &
do luath-bharcuibh & as iat do bhi ann cablach fer Muman.
Ocus do fiaraig Sitriuc cuith iat & do innis Donnchadh a
n-anmunna. Ro budh fearr linn ar Sitriuc cu
bh-faghmais a fhis cia dibh-sud do ghabh do laimh ar g-cosc isin
chaith-irgail-si aniugh & uaisli na bh-fer fuileat ann. Adubairt
Duineachad mac Fianghusa da
bh-faghadh arthach fria h-imluchtadh & dilsi fria dul & fria techt cu
raghadh d' fis na scel-sin o Sitriuc & fuair amail ro
chuinnig.
Teit Duinechad co h-airm i raibi in
coblach & do fhiaraig scela dhibh & do indis scela fher
Mumhan a n-Ard Macha doibh. & do innis
Ceallachan do beith a luing
Shitriuc isin t-seol-chrann cengailti Ocus aderaid
sib-si ar
Duineachad in tan do beidis bhur sluaig uili a
n-aein-inad cumad lín tabartha catha duinni sibh & do budh nar
dhaibh anois bhur triath & bur tigerna do leiced don muir cusna
tonnuib o dho leanabair e
IS briathar duinne ar iat-som da m-beidis
Muimnigh & Lochlannaig ar aen-chaei nach leicfimis-ni
Ceallachan leo gan cath do thabhairt doibh. Mas eadh
ar Duinechad innisidh dam-sa cuich na comluinn ghabhthai do laim don laechraidh
Lochlannaig .Ocus as-iat so
iat-sein. Loclannach na Lann & in Loclannach
Ladhach & Sen-Amlaibh. tri coimhedaigi Corcaighi. Leagar duinne iat
ar tri righ Corca Laoighdhe .i. Flann &
Cobhthach & Eidirscel or is rinn
do-ronsad adhbhar ar techt co h-Inis Clere da rucsat ar mna &
ar maccaeimh a m-broid & ni tharramar iat re dhigail forru &
gabhmait-ne do laim iat-somh aniugh. Cia aguibh ar
Duinechad ghabhus do laimh Lenn
Turman na h-Uidhi. leagar damh-sa h-e ar Dubh Da
Bhoirenn ri Iarthair O n-Echach. doigh ro mharbh se
mac maith umum .i. Aedh mac Duibh Da
Bhoireann. Cia uaibh ar Duinechad gabus do
laim tri meic Tuirgheis
.i. Sitriuc & Tor &
Magnus Ocus is 'na luing ata
Ceallachan. leagar dhuinn-e iat ar
Segda & ar Failbhe & ar
Conghal uair do chuadar fo Sceilic Mhichil &
do millset in tir & gabhmait-ne do laim iat-som do dingmail
aniugh.
Adbar ele ar Failbi tucsam breithir
nach biath ar muir nó ar tir inad a bh-faicimis iat nach
roichfimis da indsaigid. Cia uaibh ar Duinechad
gabhus do laimh mac righ Finnlochlann. leagar dam-sa h-e ar
Conchubar ri Ciarraidi Luachra or do loisc
se Ard Fothaigh m-Brenaind & dighelat-sa fair aniug h-e. Cia
ghabus do laimh Lenn Truman na Pers ar
Duinechad. leagar dhuinne h-e ar
Diarmaid & ar Baiscinn da righ
Corco Baiscne áir ro creachsad Inis Cathaig &
ni rucsam-ne orro cus aniugh. Cia ghabhus do laim ar
Duinecad ri Fuarloclann? IS 'na luing ata
Donn Cuan & h-e ceangailti. Leagar duinne h-e ar da
righ Corca Mruadh air do chuadar for Arainn & do
creachad leo h-i & dighelmait-ne orra aniugh.
Cinnas aitheonta longa a chele ar
Duinechad Find air na sceith & na bratacha fuileat
acuib-se ni h-iat rob' aithnid doibh-sium. Urusa sin ar Failbhe or is eolaigh iat 'san orduchadh ar bh-ferainn ag ar
tighibh .i. Corco Laigdi as faidi bhudh dhes & Ua
Echach is neasu dhi. Corco
Duibhne as nesa di-sein. Ciarraigi as nesa di-sein.
Corco Baiscind as nesa do Ciarraigi. Corca
Mruaid as nesa do Corca Baiscind & coireochmait-ne ar
cablach do reir ar bh-feruinn & denuit-sium ar fresdal. Teit
Duinechad roime cus in loingius Lochlannach
& do innis na h-aithesca-sin do Clainn Turgeis.
IS des tarla sin ar Sitriuc or as iat sin na
comhlainn ro toghsam. Tainic Duineachad ar tir & do innis scela na comlunn-sin do
Mhuimnechaib Ocus at-bert in senchaid in laid.
Indis a Duineachaid dhuind& cetera.
Indis a Duineachaid dhuind] duinne cia h-iad na comhluinn do ghabh an dá oirrígha déag.
ó iarthar Múmhan na mór-séadh
Sloinn gach Lochlannach data.
do thóg gach aoin-fer aco
is gach fer dar gabhadh leó.
do Lochlonnaibh 'san luath-ghleó
Do ghabh Eidersgeól anall.
uaibh-si Lochluinn na Lann
do gheall Cobhthach is Flann Fáil.
an dias eile dionghabhail Fáilbhe go Sithrioch na sluagh
Séaghda go Maghnus Mong-ruadh
Conall go Tor tar tuinn.
Ciarrúidhe go Fionn-Lochlainn Concubhar go h-Íolbhrec árd.
rígh
Ciarraighe cloidhiomh-ghairg
is Corco Bhaisgin ón tuinn.
go Persiaibh dá tréan-Tormuinn
Fuarlochlannaicc calma an chuain.
do ghabsad da Chorca Mruadh
as iad-sin mar is léir linn.
cómhlión na c-cómhrag do cinn. Innis.
Cid tra o do riachtadar na h-oirrigha airm-derga-sin
iarthair Eirenn .i. na saer-chlanna sochma sar-thinnlaicthecha
o Thuinn coirpgil Clidhna anes gu cuan Tragha
bithaille Baili a leanmuin a treoin & a tigerna & do chosnamh a
curad-righ asin eicin a raibhi an righ-mhilid. o' t-conncadar ar na cengal
& ar na chuibhrech re seol-chrann na luingi Lochlannaigi
h-e. do aithrighset cuinn & cialla & cetfadha dona curadaib & ro
buaidhrit dealbha & datha doibh & ro greannaighset a n-gnuisi & ro
bhanadar a m-beoil. Ocus do coraiged co calma ag na curadaibh do
chosnum Ceallachain luath-laem luth-ghasda long &
cathair chumhdaigi clogad & buaili bunata boghadh & fal ferrdha
fraech-neimnech finn-sleagh.
IS ann sin ro eirgetar na fir-laecdha lethan-armacha
Loclannaig sin & na Goill gnus-ghorma grancda
grainemhla & na Danair dhaera dho-chenelcha gan dilsi gan
duthchus re h-innis bh-fhir-aluinn bh-Fhodla & gan bunadhus
gan brathairsi re Banba Ocus ro coraiged acu-sein dun
dighainn doinn-sciathach & sluagh-dhoire sesmach slegh neimhnech
nert-chalma. Acht ata ni cena o dho riachtadar na milid cu tinnisnech
talchair ro cingedar gu calma a cnairre isin caith-irgail gurub ris ba
samalta na saer-chlanna re sir-eisdeacht .i. re coicedul calad
cloich-imdha oca imtecht d' feghuin & d' almuibh & d'innilibh do greaghuibh & do graifnibh & do
ghlan-mharc-shluag na frasa fuilidi faebracha oca bh-ferthuin & coicidul
a colg & a craisech ag luaith-thescad luirech & ar scoltadh sciath &
ag coimmbrisedh clocat & cathbarre &
caemh-cholunn a chele um Ceallachan.
IS ann sin ro siachtadar ar a n-uillen n-deiscertaig
dona degh-shluagaib. tri righ loinn-gnimacha Ua
Luigdech. .i. Flann & Cobhtach
& Eiderscel & do-rala a ceann a cele iat & tri coimhedaigi Corcaigi .i. Loclannach
na Lann & in Loclannach Ladhach & Sen-Amhlaibh sinnser na sochraide & do comraicedar isin
caith-irghuil. Acht chena nir tharbha don laechraid Loclannaig
scairbhidheacht a sciath na
sar-dhaingne a sleagh na sian-uirchair a soighet na comtuarcain a
claidem ar na curaduibh or rolingset na h-oirrigha-sin is na longuibh
Lochlanna gur sunnraiged fa
seol-chrannaib na sith-long iat. gurub a certlar gacha cnairri do
chomhraicsit co n-drochratar comhthoitim in seiser-sin cona sochraidibh amhail as-beart an fili.
IS truagh leam toitim na triath.
Clainni Luigdech na lainn-sciath.
a deiscert Muman anes.
le sluag Lochlainn na luaith-cles.
IS truagh leam Eiderscel
ard.
in cur calma claidim-derg.
acht ge do-cer leis gu tren.
Loclannach na Lann lain-gher.
Truagh leam Flann ua Luigdech luain.
do beith i Traigh Baili buain
ge dho ben gan feall 'san chath cenn don Lochlannach Ladhach.
Truagh toitim meic Meic Niadh moir.
do clannuibh Itha in ard-sloig.
saeth lium Cobhtach co n-dreich n-deirg.
ua Luigdech laech gan lain-cheilg.
Deich longa. fichet cu fir.
do chlainn Luigdech co lain-brigh.
ni riacht a tech dib is fis.
foirenn luingi da laeichlis. Is truagh.
IS annsin do riact oirri O n-Echach
.i. Dubh Dha Boireann & Lenn
Turmun na h-Uidhi cona lugh-bharcuibh do comrac & do
comtuarcain a chele amail da dreagan ar dhes-ghonuibh nó amail
da seabac ar shaintgnimaibh. Ocus do lingedar sluagh Clainni gegdha
glan Chais a longuibh na Lochlannach gur
thoitset ar topthaibh & ar tren-ramhaibh na tarb-long.
IS annsin do riachtsad in triar croda caith-milid .i. Segda &
Failbhi & Congal cu tarbh-chobhlach
Clainni Tuirgeis. gu Sitriuc & gu
Tor & gu Magnus & ro dibraiced cu
h-athlum ona Eirenchaibh teda caela cnaib-righne tar
leabar-corraibh na long Loclannach ar daigh nach scuchdais o
cheli & ro dibraiced ona Loclannchaib slabrada garba
glais-iarainn tar saeir-choraibh a sithlong-som & ro coraigheadh ider
na curadaib cliatha crann-blaithi ceinn-gera do shleaguibh sith-righne
sair-neimnecha & do threicetar a sdiurasmainn sdiuraighechta & do
eirgedar a bh-foirne le ramhadhuibh um rig-borduibh a ruadh-long gur
gabsat breisim barbardha ar a cheli gur bha muir mer mheall-ghaili
tairm & trein-eirghi na tarb-cuithech-sin.
IS annsin do greised & do gnaith-imredh long
laech-Fhailbhi co sluagh-luing
Sitriuc & do ling Failbhi leim
fir-ard fiadhamail do lethan-clar a luingi cu seol-crann
Sitriuc & nochtais in rig-milid in da lainn gasda
ger-fhaebracha & gabais claidem dibh 'na laim dighainn deis ag freasdal
laech-mhiled na luingi & claidem 'na laimh curata cli ag leadrad na tet
& na sas bai um Ceallachan.
Ocus do coraighedh cro cleas-armach cruadh-fhaebrach
d' uaislibh clainni Cuirc imon crann oiret bui in
laech ag leadrad na leabar-thed gur leicesdar in caith-milid a cert-lar
na cnairri ider na curadaib Ocus toirberis Failbhe
in dara lann a laim Cheallachain isin cruaidh-irghail
& gabais Ceallachan cnamh-comach arna curadaib re
slis-borduibh na saer-luingi. gur ling a luing
laech-Fhailbhi Ocus do doirtedh gu dighair
dasachtach ar dhegh-Fhailbhe isin dubh-luing amail is gnath gu loigenn ilar ar uathaid.
O ro mudhaighedh in milid & o ro fadhbudh in fir-laec
ider na freach-Ghallaibh ro dicennsad an deigh-fhear & ro thocbhatar a cenn ar cuirr na cnairre. O 't-conncadar dian-gasrada
duibnich an dicennad-sin & macrada mera Muimnich Ro
cruadaighedh in comrac & ro dluthaiged an deabhuid ag na degh-sluaguibh. Ad-raig Fiangal gu
ferrdha ger bho tim tlaith teichthech gach deagh-laech ar toitim a
fhlatha & ro ghabh oc accaine a thigerna & ro rad a breithir nach
roisedh Sitriuc slan cu sloguibh Lochlainn
uair ba comhalta do chaeimh-Fhailbhe in curaid & do
thuic nach gebhdais a airm in t-airsidh eidigthi & ba truagh lais a
tigerna isin cairbh gan coimhdigailt & at-bert in laid.
Corp I Chonaire in truagh libh &rl. 
Corp I Conaire i truagh libh &rl. ] do bheith 'san loing Lochlonnaicc
is a cheann ara cuirr
chais.
ua Mogha Lámha laoch-mhais.
Nochar dhlígh easan seach cách.
gan a leanmhuin fíor an fáth
da bh-féaduinn féin ina loing.
Fáilbhe fer an fhuilt ór-thruim
Súgach saoileach ar shluaghaibh.
an mílidh go mór-bhuadhaibh
bá tíodhlaigtheach tighe n-óil.
ua Aongusa go n-árd-mhoir
Failbhe Fionn ón Failbhe Fionn.
do-rad a chorp tar mo chionn
doilg leam a fhágbháil tar méis.
a loing Shithricc meic Turgéis
Ni rac am beathaidh bo dheas.
a c-cric Múmhan na mór-leas
acht mun fhágabar go h-olc.
an fear do cior a chaomh-chorp. Corp.
Is annsin ro lingestar Fiangal leim sanntach seabhcaidhi cu sluag-luing Sitriuc & satius
a gheal-glaca a m-brollach luirigh in Lochlannaig & sreang-thairrngius
in Finnlochlannach fon bh-fairgi gu riachtsat araen grian & gainemh in
ghnathmhara. gurub i-sin tarraid iat.
IS annsin do riactsat an da oirrigh adhmara don
cloinn crodha cedna .i. Seghda &
saer-Congal gu da macuibh trena
Turgeis .i. Tor &
Maghnus Ocus nir aighti carut um cuirm ag na
curaduibh & nir sherc ced-ingine da cele. gur lingset na laeich gu
leomanda asna cnairribh comdluta ina m-buinnedhuibh diana doifresdail
tar leabar-bhorduibh na long Lochlannach & ro fhacbhatur in
laechrad a longa fein faen folumh & ba bronn-lan longa na
Lochlannach & ba leath-trom na leath-buird or ba h-imarcraigh
anbhail dona longuibh comdhortad cloinne Cuirc ina
crislaigibh & siat lan do Loclannchaib. rompa. co nar
fuirigset na longa re comrac dona curadaibh gan a slucud isin sal-mhuir
gur baidhed gach barc guna buidhnibh dhibh. amail as-bert in fili na
focuil-si.
Mor menma na miled muai &rl. 
Mor menma na miled muad &rl. ] Failbe Seagda is Conall cruaid
dias díobh do Shiól Chonaire an airm ghlais.
fir bo calma re ciorrbadh cneas.
Fágbhaid a longa féin fólam.
na milidh sin ní dáil doilg
gur lingséd ina longaibh dé.
ar Cloinn Turgéis toghúidhe
Cómhrag ar an muir mearrdha.
do rín an triar tréan-chalma
gur lingsed gér chruaidh an cleas.
ar lucht na lúireach lán-glas
Ba fórlann dá gach carb chruaidh
lucht dá long gér lán anbhuain is bá leatrom búird na m-bárc.
do Lochlonnaibh Chuirc na c-caomh-thracht
Súghaidh chuice an mhuir monuar.
gach long gach curach colg cruaidh
níor threigsed a c-cómhlann de.
Clann Turgeis is trean-Chairbre
Ag sin óighedh mo laoch luath.
ar an muir ní sgéal guach
Séagda is Conall na slogh.
Tor is Maghnus
mer-mór. Mór.
IS andsin do riachtsad colg-longa cath-armacha
Ciarraide & foirne fraecda ferg-mora Finnloclann & ro
dibraigedh eturra saitheda soigeat & groid-greasa garbh-cloch & frasa
fir-gera faghadh & sleagh seolta sith-remar & do-ronsat trodach
thulgarbh & gleo ainmin escardach. IS ann sin do riacht
Conncubar ri curata Ciarraigi [
Tiumnuim mo
bú do bochtduibh.
m'olc do macaibh
mallachtduibh
mo clí don talmuin o d-tig.
m'anmuin donti o d-tainicc.] [Misi Ricard Baired do
sgribh so & tuccadh gach n-duine bennachtuin ar m'anmuinn.] & Ilbhrech imgonach mac
righ Finnlochlann & dochathuighset gu dur & gu dichra &
rocuimnighset Ciarraige crecha a criche don curaid & ro
imerseat imarcraigh a sainnti ara sleaghuibh & treisi a tachuir ara
tuaghuibh & cruaidhi a comluinn ara cloidhmhibh & sceanamdeacht a
scainder ara scenuibh uair ba dluith na deghlonga da cheli air
doroichdis a n-airm ochta & urbhruinne aroile. gur comhtuitset alliu
& anall ina longuibh. Sed enim rotharraing
Concubar Ilbreach alos a chinn
chuigi & ros dichenn in deighlaech & commhaidis an cenn & toitis fein
ar muin in miled cu bh-fuair bas amlaid. Conudh da forgell sin do can
in fili in laid.
Concubar ba calma in cing
Concubar ba calma in cing] Rígh Chiarruidhe an fhuilt áluinn
a thuitim as truag an cleas.
le lucht na lúireach lán-ghlas
Níor fhágsad a mhuinter mhear.
ua Fhergusa an fer finn-gheal
gur thuitsed tuaidh ar an muir.
lé sluaigh Fionnlochlann fosuidh
Conchubhar is Ilbhreac án.
Mac righ Lochlainn fa laoch lán
troidsed na curaidh chródha.
ina longaibh lan-mhóra
Bá farsiong fiór-chreachta fear.
bá ciorrtha caomh-cheinn churad ba tollta a taoibh go tric.
ba h-anbhfann gach laoch lán-ghlic
Fágbhuidh an fear-sin go faon.
Mac Righ Fionnlochlann folt-chaomh
is beanaidh de a cheann gan chol.
Mac Mic Beathadh Conchubhair. Conchubhar.
IS andsin do riachtsad clanna
Cairbre re n-abar Baiscnigh & loingius na
Pers ar amus aroili & ro chuimhnighset a nua-fhalta & a
n-escairdeas & ro suidhigedh gu sunnradac sarugad
Senan ag na saer-shluaghuibh & creachad Innsi
Cathaig ar an cruadh-loingius Ocus ro deigh-imredh ag
Diarmaid & ag Baisceann a m-barc &
ro dibraiged eturra a soighdi & a sleagha do chuadar ar a ramadaibh
reamra ruadh-fuinnsin & ro gabsad cruadh-comairt ar a chele.
Cidh tra do riacht an dias dhighair dhoi-freasdail sin
.i. Diarmaid & Baiscinn ana
m-borb-ruathar a luing in
Lochlannaig. gur mharbhsat in milid ar lar-medhon a luingi
.i. Lenn Turmun na Pers Ocus ad-rochuir
Diarmaid isin dub-luing & ros-dicheann
Baiscenn in borb-Loclannach amail is-bert in
fili.
Do thuitset isin cath cruaid.
clanda Cairbri claidim-ruaidh.
is sluagh na Pers gerb easbach
acht mad Baiscenn buain-eascrach.
IS ann sin do riactsat clanna fortuil-beoda
Ferghusa & clanna cian-airgnecha
Cuirc gu Donn catharnaig
Cuan. ó 't-conncatar an curaid 'na chimidh cuibhrighti
cengailti adubratar long luath-trom Lochlainn do
tabairt don dara leith don luing Lochlannaig & long clar-dhonn
Conchubair don leith ele don ard-luing & do cinnedh in comhairli-sin ag na curadaib & ro
lingset tar leabhar-borduibh luingi in Lochlannaig gur
scailset na scairb-cengail. gur tarnset na teda gur legadh in
laech-milid ar lar na luingi .i. Donn Cuan mac
Ceinneidig Ocus in cein do bad ar na h-oirrigh ag
trascairt in trein-fhir asan t-seol-chrann ros-dithaighset
Lochlannaig na luingi a muinntir.
Ro fergaighet na feinnid gu fir-gharg uime-sin & ro
innsaighset gu garb na grang-Lochlannaig & ro gabsad garb-gresa
gaibhtacha arna gruam-Lochlannaig. gur scoilset a sceith. gur
leadairset a luirecha. gur coimrebsad a cotuin. gu n-drocair mac righ
Fuarloclainn gu bh-forbha a mhuinnteri Ocus in cein batar-som
oc marbad in mhor-Lochlannach. dobatar Lochlannaig na luingi
oca leadrad-sum ar dromannaib na n-degh-laech. Iarsin ro h-impoiged a
cusan cu h-athlum urmaisnech ar na h-anradaibh & ro ghabsad urlaidi
throm thindisnec arna trein-fheraibh cunar h-anad risna curadaib isin
cairbh gur lingset laeich na luingi tara leabhar-bhordaibh isin
linn-mhuir da luath-badad Ocus o nach fuaradar Lochlannaig re
lan-marbad isin luing ro thocbhadar cenn meic righ
Fuarlochlainn ar cuirr
na cairbbi da commaidium Ocus tainic Conchubar a
cuirr thosaigh na
luingi & Lochluinn dhighuinn derid
& ro scarsat cuirp re h-anmunnaib doibh Ocus ro ghabh Donn
Cuan oca cained & at-bert
Croda coscuir na laech lonn & cetera
Cidh tra acht ba traigh mhara ac comrac dona
cabhlaighibh & as iat buinnedha lethna in láin tuc longa na
Muimhnech cu tir Ocus o do riachtsat na longa co tir do
chuadar na Muimhnig inntibh do chabair ar mair da muinntir. O
at-conncadar ar mair dona Lochlannchaib-sin do chuadar a tri longaib dec & do facbhadar in cuan a chedair & ni
rucsad ri na ro-flaith leo.
IS annsin do riacht Ceallachan a
luing Failbhe Finn &
Failbhe marbh innti ana cosair cro & do bhi
Ceallachan oca chaine gu mor & adubhairt as esbuidh
dhuin an fer-sa do thuitim & ni bh-fuighter da eiss laoch do-bera a tigerna as amail tuc uair ba calma
coigedal a claidim isin cairbh-si agum chosnumh-sa Ocus at-bert og
ecaine Failbhe
Easbuigh MuimnechFailbhe Finn
do-rad a choluinn dom cinn
do ling da tabairt tar eiss
a luing Sitriuc meic Turgheis.
Do bhi claidem 'na laim dheis.
lann 'na laim athluim aimhdheis.
gur dhithcur iat fa thonnuibh
dar dithaig na Lochlonnaig.
Do geired leis mu chengail.
gin gur deoin leisna feraibh.
in lann do bhi 'na laimh cli.
do-rad am laim-si in laich-ri.
Do dhithaigh misi don colg.
a raibhi edram is bord.
do chomhruic Failbhi tar mh' eis.
gur fhacbhus long meic Turgeis.
Nir marbad Failbhe a aenar.
dursan a bheith a m-baedhal.
no gur derg da bh-fuil in long.
a shluagh-san is sluagh Lochlann
Do ling uainn Fianghal ferdha.
do digail a thigerna.
ruc leis Sitriuc asa luing
gur baidedh mac meic Laghmuinn
Beandacht ar anmain Fhianghuil.
gia ro fuair bas gan dian-ghuin.
muna beith Sitriuc fo muir
bathad Fhianghail is esbuidh.
Dob e leannan na n-ingen.
o h-Aenghusa in fer finn-gheal
Tuc o Mogha mhe a cuibhrech
dob e roga ar saer-Mhuimhnech.
Dob e tosach ar g-catha.
dob e cosc gacha flatha
ar bh-fer comlainn in gach uair.
O Conuill echtaigh arm-ruaid.
Failbhi ri Corca Dhuibhni.
ba fer seguinn re suirghi.
dob e gradh na m-ban Muimnech.
o Conuire caem-fhuighlech.
Ro budh aibinn lem anocht.
ge fuarus ad is ard-olc.
da marad Failbhe da eis.
bathad Sitriuc meic Turgeis.
Truadh gan Failbhe in fhuilt maisigh.
do rochtuin gu crich Chaisil.
Ro budh aibinn duin budhes.
da roiseadh lind da leighes.
A Donnchaid is a Dhuinn Cuan.
tinolaid fesda bur sluagh.
triall dar toigh. ge tuccamEasbuid MuimhnechFailbhe Finn. tinoilset na laec-Mhuimhnig na longa don leathan-mhuir & tucsat gu tir iat & ro feradh failti re
Ceallachan & re Donn Cuan ag na
curadaibh. Ocus ro gabsad oc egcaine a n-uasal & a n-oirrigh & a
n-anrad Ocus at-bert Donnchad mac
Caeim in laid.
Deas duin a Cheallachain chaeim.
a mic Buadachain blath-chaein.
gan do rochtain tar lear lan.
le Sitriuc soir tar serbh-shal.
Muimhnig rot-mor-fhuasluic as.
a Ceallachain na lann n-glas.
as iat tainic ceim crodha.
d'Ard Macha na mor-thora.
Muna tisdais 'na longuibh.
tar tuiltibh tar trom-thonnaibh.
oirrigha iarthair Muimnech.
ro bud cian do chruadh-cuibhrech.
Tangatar sect bh-fichit carb.
dot' iarraid-se gu h-agarbh.
Laighdigh is Duibnigh tar linn.
Ciarraige Corco Baiscinn.
Ua Eachach is Corca Mruad.
tancadar tar lear linn-fhuar
cu riacht Sruth na Maeili mas.
do marbad na n-Gall n-gle-glas.
Lingset ar catha cruaidhi.
fa Ard Macha mong-ruaidhi
a tuaidh anoir is anes.
ocus aniar gu coimhdhes. Des.
Is andsin tucsat maithe a muinntiri isin m-baili
anund da n-adlacadh & do badar gu crodha cumthach caith-esbach re h-edh
na h-oighti-sin & ro eirghedar gu moch arnamharach d' annlacad a
muinntiri & rucsat uaisli a n-oirrig & maithi a muinntiri leo gusin
cill don taeibh thuaidh do Dun Dealgan & do cuired a ceathra h-uaghaib a n-oirriga & tainic
Donnchadh mac Caeim osa cinn & ro
ghabh ag innisi a coscair & do-rinni in laid ar deredh in
sceoil.
Seact bh-fichit long ar in muir.
tainic leisna h-oirrighuibh.
noca terna dib gan ghuin.
acht tri fichid da muinntir. Do marbad Cobhthach na g-cath.
do marbad Flann fuilech do baidedh Eiderscel ann
is do marbad a fhoirenn.
Do comthuit Cobhthach san cath
is in Loclannach Ladhach.
n-imarchraigh
oir.
a n-Ath Cliath na corn comhoil.
Do comthuit Eiderscel ann.
ocus Loclannach na Lann
is do comthuit Flann fuilech.
is Sen-Amlaib sarghuinech.
Dubh Dha Bhoirenn maith duine
co Lenn
Turmun na h-Uidhe.
dar marbad an t-iarla ann.
ba treisi d'feruibh Lochlann.
Do marbad Sghdha is Failbhi.
duinne rob adbar mairgi.
is do gonad Congal cruaidh.
a h-iath Mumhan an mhor-shluaigh.
Do chomhraicset riu ar in muir.
Sitriuc gu luing Lochlannaig.
ocus Maghnus in tuir tren.
is Tora na renn roi-ger.
Torchuir Maghnus ar in moir.
ocus Segda in ghaiscid gloin.
Tora is Congal in cedna.
Sitriuc Failbhe fir-ghegda.
Do comraic Ciarraigi cruaidh.
re Finnlochlann on tir thuaidh dar chomthuit Conchubar caemh.
is ri Finnlochlann folt-claen.
Corco Baiscinn buiden des.
co Lenn Turmun chathrach Pers
dar comthuitsed ar in linn.
Persa ocus Corco Baiscinn.
Tachraid re chele 'san chuan.
Fuarlochlann is Corca Mruad.
no gur mharbsat a cheli.
ar in ler co lanredhi.
Ann sin tuc in tuili a tír.
ni dha longuibh gu lan-brig.
inntibh do chuadar amach
Muimnig ar in ler longach.
Ar n-dul Ceallachain 'san luing.
co muinntir Fhailbhi arm-dhuinn.
o do riacht a airm chatha.
nir lamhsat mac na flatha.
Gabsat Loclannaig amach.
a corraibh a long loindrech.
nocha dechaidh dhibh for fecht.
acht mad a se for a secht. secht.
A h-aithli a muinntiri do rochtain an aein-inad do
thinoilset a longa fein & longa na Loclannach & do loiscset
uili iat & do loiscset an baili Ocus do bhi dream 'ga radha in
t-slighe a n-gebhdais do thoirismhedh & dream oca fiafraiged ca
ragdais d' ascnam a tiri fein. an
t-slighi bhud des co direch ar dream acu. Ni ba h-i ar
Ceallachan & ar Donnchad mac
Caeim acht innsaighium gu h-Ath Cliath airm
a bh-fuileat meic & mna & muinntera na Loclannach & in ben
trear gabhudh Ceallachan & trear marbad ar muinter
.i. Mor ingen Aedha meic
Echach & do-rinni in laid.
Denaidh comhairle crodha.
a fhian alainn fhir-bheodha.
'ga slighi a raghthaí budh dhes.
a crich Muman na moir-les.
Da n-dechthai tar clar Cruachna.
duibh-si bud forlunn fuachda.
ni leicfit sibh da bhar toigh.
gan cath is gan cruaidh-irgail.
Da n-dechthai tre clar Mhidhe.
a shluaigh is lor
leidmighi.
do-ghebhthai ar in sligid toir.
Donnchadh is na Lochlannaig.
Raghmait-ne tre clar Midhe.
Os innti ata in ainmhfhine.
no gu roisium gidh ceisd cruaidh.
budhes a Mumain mong-ruaid.
Innsaighter lib co h-Ath Cliath.
don Midhe guma moir-liach.
aniugh gidh alainn an gne.
beit ann duinti fa dhuibhdhe. Denaid comairle crodha. IS annsin ro chuirset fir Mhuman a ceann
sheda & aisdir & imthechta gu cumthach crodha ciallmer & ro creacsat
gach crich & ro loicset gach lis & gach lan-baili tharla
doibh a seimh-dhirech gacha sliged o Dun Dealgan cu h-Ath
Cliath Ocus do riacht fis rompa don righ-bhaili & do h-indisedh do
mnaibh na Lochlannach a bh-fir do mharbad &
Ceallachan do breith ar eicin uatha.
IS ann sin adubhairt bean Tora meic
Thuirgheis .i. Mor ingen
Donnchada. Do fhedar-sa ar si in comairli. dha ticfad
bas Ceallachain. & maidm ar Mhuimhnechaib
.i. dul duin isin grianan a bh-fuil Mor ingen
Aedha meic Echach in ben do-rad
gradh do Ceallachan & a innisi dhi
Ceallachan do mhilled & Muimnig do mharbad
& do-ghebha sisi bas do chumhaid Cheallachain &
do-ghebha-sum bas da cumaid-si & budh maidhm ar Muimnechaib da
bh-faga-som bas. Dentar amlaid ar na mna & do innisedar don ingin na scela-sin. Ni fir dhaibh idir a mhna ar
Mor & do budh ferr libh-si cumad fhir an scel-sin &
as deimin gu bh-fuiged Ceallachan bas da
bh-faguinn-si mh' oighed. Ocus do gheibhim-si a scela gach n-oighthi a
m' imdhaid & nidam ben-sa fós do ar an ingen.
IS annsin do riacht tosach sluaig Muman
cusin m-baili & ro tinoiledh bai & bo-thainti in baili leo & a
ór & a aircet & a il-mhaine & tucad mna & maccaeimh in baili da
n-innsaigid. & tucadh Mor ingen
Aedha meic Echach & Be
Binn ingen Tuirgeis gu
Ceallachan. & adubairt re Donn
Cuan mac Ceinneidig Be
Binn do beith aigi do bhain-cele. & do-ronad amlaid acu. &
do bhi a rogha mna ag gach fhir dibh o sin amach. Ocus do bhatar gu
cenn sectmaine ar an seolad-sin. Ocus oc imtheacht doibh ro loiscset
in baili.
Tancatar rompa iarsin gu cenn oirrtherach mhuighi na
h-Almhaine Ocus mar do bhadar annsin co bh-facadar na .V. catha coraighthi ar lar an muighi fo glere sciath
& lann & luirech fo ghlere shleagh & chotun & cathbarr Ocus as e do
bhi annsin. Murchad mac Finn ri
Laigen & a tri derbraithre
.i. Donnchad & Find &
Aedh & Conghal mac Laigsigh ri Laidhisi Laigen Ocus Donnchad mac
Aedha ri Fotharta Laigen Ocus
Muirchertach mac Tuathail ri O
Mail Ocus Concubar mac
Donnchada ri O bh-Failghe Ocus
Bran Bherba mac
Amhalghaidh ri O m-Buide & O
Mairgi.
Mar at-connuic ri Laigen slogh Muman
cuigi adubairt re sagart da mhuinntir. Eirigh ol se cu feruibh
Muman &
cuinnig braighdi dhamh-sa orra & gumba h-iat na braighdi-sin
Ceallachan & Donn Cuan & innis
doibh nach geb-sa braighdi ele acht in dias-sin no cath do chuir ar an
sleibh. Teit in sacart roime cu h-airm a m-batar fir Muman.
& adubairt in ni-sin friu.
Ro eirghetar ferga & fuasnada a miledaib
Muman ona moir-briathraibh-sin. Do raid
Donnchad mac Caeim na
ar sibhail-ne & ni budh soanach & ar dithaigid d' uaislibh & d' orrigaib ag cosnum na deisi-sin da tucmais doibh-sium iat & abair-si frius umh an gilla is mesa ar an sluagh-sa nach
tibrimis doib-sium h-e ar aba catha.
IS annsin adubairt Donnchad as ail
damh athchuingid uaibh. a fhira Muman .i. tosach in chatha-so do leiced damh fein & da bh-fuil do Clainn Eogain annso &
gan Ceallachan do theacht isin cath. Tucad do-sum
sin Ocus adubairt Ceallachan. O nach leacar mhisi
isin cath diglaid gu maith Cormac mac
Cuillennain ar Laighnibh or ata dá bliagain cu leith & da fhiceat gan
dighailt & nir thaircset ar son cinn gacha cleirigh dar marbad ann
acht enbo & at-bert in laid.
Cuiridh re Laighnibh na leacht &rl. 
IS annsin do éirgeadar Clanna oiregda admara Eoghuin & ro coraighedh acu fraecda fosaid feramail feinedh
Cíodh tra acht iar m-báthadh na m-borb-Lochlonnach uile & ar t-tuitim na
n-uasal-ttriath Muimhneach, tainic
Ceallachan a t-tir, agus ró fhailtigh edar
meanmanna & aigionnta na
n-árd-taoisioc roimhe. Cuirios Ceallachan
dá losgadh an médh don loingios nár
báthadh san sal-mhuir & as i cómhairle ar chinnsiad na
curadha, ionnsuighe go righ Chinéil c-Conuill,
óir as é do chuir feasa (amhuil adubhramar reomainn) go
h-Árd Macha a c-ceann Lochlonnach, dá
rádh riu Ceallachán do breith go
Dún Dealgain. Níor thóg
Muirchertach a aghaidh dhóibh, gidhedh do-ronnsad airgne & éadála na criche uile, &
tángadar as
sin go Teamair, & cuirid uata d' fógrad catha ar
Donnchadh mac Floinn Sionna .i. righ Eirean, óir do cheadaicc
sé Ceailachán roime-sin do
gabháil a n-Áth
Cliath. ró diúltaicc Donnchad
cathughadh ríu, & ód díultaidh, ro chreacsad
tuatha Teamrach. Rangadar as-sin go Caisiol Mumhan,
& do roinnedh na criócha go cubhaidh le
Ceallachán ider ua h-uaislibh, & ro
chaithsiad in aimsir go suaimhneach siothchanta ó sin anonn, go
bh-fuair Cheallachán Caisil mac
Buadhacháin bas ionmholta a
c-Caisiol Anno Domini 952.